Media Korea Utara label Joe Biden ‘nyanyuk’
Oleh KOSMO!

10 April 2022, 8:00 pm
PYONGYANG – Media tempatan Korea Utara menggelar Presiden Joe Biden sebagai ‘nyanyuk’ dan menghidapi ‘masalah intelektual’, lapor laman berita RT semalam.
“Sekatan AS ke atas Rusia akan menimbulkan kesan yang tidak diingini dengan Washington menjadi yang terakhir kecundang di pentas dunia.
“Dengan menuduh Moscow melakukan jenayah perang di Ukraine, AS cuba memfitnah Rusia dan mencapai ‘kejatuhan rejim’. Ini menunjukkan bahawa pihak yang bersalah akan membuat tuduhan terlebih dahulu dahulu,” demikian kenyataan daripada artikel oleh agensi berita rasmi Korea Utara, KCNA.
Dalam pada itu, artikel tersebut juga menuduh AS melakukan pembunuhan tanpa belas kasihan ke atas berjuta-juta orang awam yang tidak bersalah di Afghanistan, Iraq dan Yugoslavia.
Baru-baru ini, Kiev dan penyokong-penyokong Baratnya telah menuduh Rusia melakukan ‘jenayah perang’ apabila tentera Kremlin dikatakan membunuh ramai orang awam di bandar Bucha.
Moscow menafikan sekeras-kerasnya dakwaan itu sebaliknya mendakwa bukti itu dimanipulasi oleh Ukraine sebagai sebahagian daripada kempen propaganda. Kremlin telah meminta siasatan oleh Pertubuhan Bangsa-Bangsa Bersatu (PBB) mengenai insiden itu.

Biden selain itu turut menggelar Putin sebagai penjenayah perang yang tidak boleh kekal berkuasa walaupun sebelum insiden di Bucha berlaku.
“Menggelar seorang ketua negara sebagai penjenayah perang tanpa alasan wajar dan disahkan adalah satu penghinaan kepada negara lain serta pelanggaran kedaulatan yang jelas,” tulis artikel itu. – Agensi


Selepas 20 tahun, Jennifer Lopez, Affleck kembali bertunang
Oleh MOHD. HAIKAL ISA

10 April 2022, 8:12 pm
SELEPAS hampir 20 tahun membatalkan perkahwinan mereka, jodoh antara pasangan selebriti Jennifer Lopez dan Ben Affeck ternyata kuat apabila kembali mengikat tali pertunangan.
Jennifer atau nama sebenarnya, Jennifer Lynn Lopez mengumumkan bahawa sudah bertunang dengan Ben buat kali kedua dan menunjukkan cincin pertunangan mereka menerusi laman web rasminya, OnTheJLo.
Video pendek tersebut menyaksikan JLo berkongsi klip dirinya disarungkan cincin permata warna hijau di jarinya sebagai simbolik pertunangan dengan aktor itu.
Menerusi video sama, pelantun lagu On The Floor itu menangis dan mengelap air matanya serata berkata: “Anda sangat sempurna (ditujukan buat Ben).”
Terdahulu, JLo menerusi Twitter menyarakan para peminatnya melanggan laman web rasminya dan memberi bayaran bahawa ada berita bahagia ingin dikongsikan kepada umum.
Pengumuman bahagia tersebut dibuat selepas hampir setahun desas-desus hubungan asmara antara dirinya dan Ben atau nama sebenarnya, Benjamin Géza Affleck-Bold menjadi perbualan orang ramai.

JLo dan Ben mula berpacaran 20 tahun lalu dan mengumumkan pertunangan mereka pada November tahun yang sama.
Pasangan selebriti tersebut sepatutnya berkahwin beberapa hari sebelum hari bahagia mereka namun pada Januari 2004, mereka memutuskan tali pertunangan.
Tiga hari selepas putus tunang, JLo mengejutkan orang ramai apabila mula menjalin hubungan dengan penyanyi, Marc Anthony dan berkahwin pada Jun 2004.
JLo mengesahkan kembali bercinta dengan Ben pada hari ulang tahun kelahirannya yang ke-52 tahun lalu dengan berkongsi sekeping foto dirinya mengucup bibir aktor tampan itu di atas kapal layar mewah.
“Tak boleh digambarkan benda begini boleh terjadi. Satu perkara yang sangat indah,” dedah JLo dalam rancangan bual bicara, Ellen DeGeneres tentang hubungannya dan Ben.
Sebelum ini, Ben pernah berkahwin dengan aktres Jennifer Garner  dikurniakan tiga orang cahaya mata iaitu Violet, 16, Seraphina, 13, dan Samuel, 10. Mereka bercerai pada 2018 selepas 13 tahun melayari bahtera perkahwinan.
JLo pula pernah berkahwin sebanyak tiga kali iaitu dengan Marc (2004 – 2014), Ojani Noa (1997 – 1998) dan Ceris Judd (2001 – 2003). – KOSMO! ONLINE


Hujan lebat di utara dan selatan Semenanjung malam ini
Oleh KOSMO!

10 April 2022, 7:09 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat bagi negeri utara dan selatan Semenanjung malam ini.
Menurut MetMalaysia, keadaan tersebut dijangkakan berlaku sehingga pukul 9 malam nanti.
Sementara itu, hujan lebat serta ribut petir dijangka melanda beberapa daerah di Perak seperti Kerian, Larut, Matang dan Selama, Kuala Kangsar dan Kinta.
“Bagi negeri Pahang pula, cuaca buruk tersebut juga tertumpu sekitar Tanah Tinggi Cameron, Lipis, Bentong dan Rompin.
“Selain itu, di Selangor melibatkan kawasan Hulu Selangor, Gombak dan Hulu Langat,” katanya dalam satu kenyataan di Facebook hari ini.
Tambah MetMalaysia, hujan lebat sedang berlaku di keseluruhan Kuala Lumpur dan dijangka berlarutan sehingga ke malam ini.

“Cuaca buruk yang sama dilaporkan berlaku di beberapa daerah di Negeri Sembilan dan Johor bagi tempoh tersebut,” ujarnya. – KOSMO! ONLINE


Banduan pakai lampin mahu dianggap sebagai bayi
Oleh KOSMO!

10 April 2022, 6:00 pm
LONDON – Seorang banduan transgender di Scotland yang menerima hukuman penjara seumur hidup dilaporkan bermain dengan anak patung di sebalik jeriji besi dan mendapat makanan yang dikisar selepas meminta diperlakukan seperti seorang bayi, lapor akhbar Daily Star semalam.
Sophie Eastwood, 36, dijatuhi hukuman seumur hidup pada 2004 selepas dia menggunakan tali kasut untuk menjerut rakan selnya.
Banduan itu kini memaklumkan gabenor penjara Polmont, tempat dia ditahan bahawa dia ingin dilayan seperti seorang bayi termasuk memakai lampin dan memakan makanan yang dikisar seperti makanan bayi.
Eastwood juga meminta pegawai penjara untuk memegang tangannya ketika dia dibawa keluar dari selnya.
Ketua-ketua penjara tersebut difahamkan memandang serius akan tuntutan itu serta memikirkan protokol yang boleh diwujudkan untuk berurusan dengan banduan berkenaan.
“Banduan tersebut sukar dikawal dan memanipulatif selama ini yang menjadi sebab dia masih berada di dalam dalam penjara selepas 17 tahun. Perkhidmatan Penjara Scotland jelas tidak mempunyai protokol untuk menguruskan banduan yang memutuskan bahawa mereka ialah bayi,’’ jelas seorang sumber.

Eastwood dipenjarakan pada 2004 kerana memandu secara berbahaya. Sebulan sebelum dibebaskan, dia mencekik rakan selnya, Paul Algie, 22, pada tahun yang sama.
Eastwood berkata, ketika menyertai sesi psikologi pada 2016, dia menyedari bahawa dia bukan seorang lelaki homoseksual, sebaliknya merupakan seorang wanita. Dia juga mengambil ubat yang menghalang pengeluaran hormon testosteron.
Dia telah hidup sebagai wanita di penjara selama empat tahun dan menamatkan tempoh minimum penjara 15 tahun pada 2019. – Agensi


Demam Babi Afrika: Kaedah pelupusan babi diputuskan esok
Oleh ZAKKINA WATI AHMAD TARMIZI

10 April 2022, 4:56 pm
PORT DICKSON – Jabatan Perkhidmatan Veterinar (JPV) Negeri Sembilan akan memutuskan kaedah untuk melupuskan kesemua babi di ladang yang dijangkiti wabak Demam Babi Afrika (ASF) esok.
Pengarahnya, Dr. Redzuan Ibrahim berkata, ia termasuk mengambil kira kaedah yang pernah digunakan bagi melupuskan kira-kira 16,000 ekor babi daripada 19 buah ladang di Paya Mengkuang, Masjid Tanah, Melaka yang turut diserang wabak yang sama pada Januari lalu.
“Kami akan membincangkan kaedah yang sesuai untuk pelupusan babi yang dijangkiti virus berkenaan petang esok. Ia akan mengambil kira pelbagai aspek supaya tidak menyiksa atau menimbulkan kegusaran daripada pertubuhan bukan kerajaan (NGO).
“Pada masa yang sama, pihak JPV Negeri Sembilan juga memantau di depan ladang haram berkenaan selama 24 jam bagi mengelakkan kemasukan orang, kenderaan, motosikal atau apa-apa kenderaan yang boleh membawa virus tersebut. Disebabkan itu, kami mengawal ketat depan pintu pagar ladang ladang tersebut,” katanya ketika dihubungi hari ini.
Semalam, media melaporkan, Negeri Sembilan mencatatkan kes wabak ASF selepas apabila ia sah berlaku di Kampung Baru Site A, Tanah Merah, Lukut, Port Dickson.
Dua kes positif itu disahkan telah menjangkiti babi di sebuah ladang yang tidak berlesen dan dipercayai dibawa dari Perak.

Dalam pada itu, Redzuan menasihatkan peternak agar berhati-hati sekiranya ada pihak yang cuba menjual babi di bawah harga pasaran.
“Saya memohon kepada mana-mana penternak yang mendapat harga di bawah harga pasaran dan tidak mempunyai sijil kesihatan yang sah agar berhati-hati.
“Kemungkinan harga juga akan turun dalam masa terdekat ini. Harga pasaran bagi babi yang siap disembelih adalah RM13 sekilogram manakala babi hidup pula sebanyak RM11 sekilogram,” katanya. – KOSMO! ONLINE


Pesawat MH2664 alami kegagalan ‘pitot-static-system’
Oleh MOHD. HUSNI MOHD. NOOR

10 April 2022, 5:30 pm
PUTRAJAYA – Laporan awal siasatan insiden pesawat Malaysia Airlines Bhd. (MAB) penerbangan MH2664 mendedahkan pesawat itu mengalami kerosakan pada ‘pitot-static-system’.
Ketua Pegawai Eksekutif CAAM, Datuk Chester Voo berkata, laporan awal itu diperolehi menerusi data yang diekstrak daripada Perakam Data Penerbangan (FDR) pesawat berkenaan.
Beliau berkata, sistem (pitot-static-system) itu adalah instrumen penting bagi mengukur perbezaan tekanan untuk menentukan kelajuan dan ketinggian udara ketika pesawat berada di udara.
“Kegagalan sistem itu juga boleh menghasilkan petunjuk kelajuan palsu di atas pesawat yang akan mengakibatkan pesawat itu boleh menjunam dan nyahaktifkan autopilot.
“Sebagai tindak balas kepada insiden itu, juruterbang pesawat sudah bertindak dengan betul dan mengambil tindakan segera bagi mendapatkan semula kawalan pesawat.
“Ia penting bagi memastikan pesawat itu berada di bawah kawalan berdasarkan baki petunjuk tepat dengan menggunakan baki instrumen,” katanya.-  KOSMO! ONLINE


Algoritma baharu mampu kesan kemurungan pengguna Twitter
Oleh KOSMO!

10 April 2022, 5:00 pm
LONDON – Sepasukan penyelidik mendakwa bahawa satu siri algoritma baharu mampu mengesan kemurungan yang dialami oleh pengguna laman Twitter dengan ketepatan sehingga 90 peratus, lapor akhbar Metro UK.
Menerusi penyelidikan yang diterbitkan dalam jurnal IEEE Transactions on Affective Computing itu, pasukan penyelidik dari Universiti Brunel dan Universiti Leicester telah menganalisis 38 ‘titik data’ khas daripada beribu-ribu profil Twitter yang berbeza.
Ia termasuk jenis kandungan-kandungan tertentu berkaitan bila sesuatu ciapan dihantar dan kepada siapa ia ditujukan.
Algoritma itu dilatih menggunakan dua pangkalan data yang tersedia secara umum yang mengandungi sejarah akaun Twitter beribu-ribu pengguna bersama dengan maklumat tentang kesihatan mental mereka.
Satu daripadanya telah disusun oleh Universiti Johns Hopkins yang terkenal di Amerika Syarikat (AS) pada 2015.
Sehingga 80 peratus daripada maklumat dalam setiap pangkalan data digunakan untuk mengajar bot dan 20 peratus lagi untuk menguji ketepatannya.

“Kami menguji algoritma pada dua pangkalan data yang besar dan menanda aras keputusan kami terhadap teknik pengesanan kemurungan yang lain.
“Dalam setiap kes, kami telah berjaya mengatasi teknik sedia ada dalam ketepatan pengelasan,’’ kata Pengarah Institut Niaga Hadapan Digital Brunel, Profesor Abdul Sadka.
Pasukan itu mengatakan bahawa sistem berkenaan berpotensi mendedahkan kemurungan pengguna sebelum mereka menyiarkan sesuatu ke domain awam. Ini bermakna platform seperti Twitter dan Facebook boleh secara proaktif membentangkan kebimbangan kesihatan mental pengguna. – Agensi


PM hadir taklimat RUU Anti Lompat Parti
Oleh MOHD. HUSNI MOHD. NOOR

10 April 2022, 5:55 pm
PUTRAJAYA – Perdana Menteri, Datuk Seri Ismail Sabri Yaakob tiba di Dewan Sri Endon, di sini bagi mengikuti taklimat khas mengenai Rang Undang-undang (RUU) Anti Lompat Parti.
Turut kelihatan tiba termasuk Menteri Tenaga dan Sumber Asli, Datuk Seri Takiyuddin Hassan; Menteri Perumahan dan Kerajaan Tempatan, Datuk Seri Reezal Merican Naina Merican; Menteri Sumber Manusia, Datuk Seri M Saravanan; Menteri di Jabatan Perdana Menteri (Hal Ehwal Agama), Datuk Idris Ahmad; Menteri Pertahanan, Datuk Seri Hishammuddin Hussein dan Menteri Wilayah Persekutuan, Datuk Seri Shahidan Kassim.
Turut menyusul Menteri Pertanian dan Industri Makanan, Datuk Seri Ronald Kiandee; Menteri di Jabatan Perdana Menteri (Ekonomi), Datuk Seri Mustapa Mohamed; Menteri di Jabatan Perdana Menteri (Tugas-tugas Khas), Datuk Seri Dr. Abdul Latiff Ahmad; Menteri Pembangunan Luar Bandar, Datuk Mahdzir Khalid; Menteri Air dan Alam Sekitar, Datuk Seri Tuan Ibrahim Tuan Man dan Menteri Kanan Pendidikan, Datuk Dr Radzi Jidin.
Turut kelihatan adalah Menteri Pelancongan, Seni dan Budaya, Datuk Seri Nancy Shukri dan Menteri Sains, Teknologi dan Inovasi, Datuk Seri Adham Baba serta Menteri Kewangan, Tengku Datuk Seri Zafrul Tengku Abdul Aziz.
Beberapa Ahli Parlimen turut hadir termasuk Ahli Parlimen Kinabatangan, Datuk Seri Bung Mokhtar Radin; Ahli Parlimen Bandar Tun Razak, Datuk Kamaruddin Jaafar; Ahli Parlimen Padang Rengas, Datuk Seri Mohamed Nazri Abdul Aziz; Ahli Parlimen Kimanis, Datuk Mohamad Alimin; Ahli Parlimen Pengerang, Datuk Seri Azalina Othman Said dan Ahli Parlimen Rompin, Datuk Hassan Ariffin.
Pembentangan RUU Anti-Lompat Parti sebelum ini akan dibentangkan di Parlimen esok selepas tertangguh sejak 24 Mac lalu. – KOSMO! ONLINE


RM50,000 kos buat jeti kayu 15 meter?
Oleh KOSMO!

10 April 2022, 5:36 pm
PETALING JAYA – Foto jeti kayu sepanjang 15 meter melalui Projek Siap, Bina Baru Jeti Kampung Mutap, Miri, Sarawak kini sedang tular di media sosial.
Menjadi persoalan ramai apabila struktur jeti yang dibina menggunakan kayu dengan ukuran lebar satu meter dan panjang 15 meter itu menelan kos sebanyak RM50,000.
Melalui Facebook Corporate Communication JKR Sarawak, tempoh mula projek ini adalah pada 7 Mac 2022 dan siap lebih awal daripada jadual iaitu pada 1 April 2022. Jeti ini dibina untuk menggantikan jeti lama yang telah rosak dan tidak dapat digunakan lagi.
“Projek RTP DUN N.71 Bekenu, Bina Baru Jeti Kampung Mutap merupakan salah sebuah projek di bawah seliaan JKR Miri dengan kos projek berjumlah RM50,000. Skop kerja bagi projek tersebut adalah pembinaan jeti satu meter lebar, 15 meter panjang.
“Dengan siapnya jeti ini, ianya akan memudahkan penduduk Kampung Mutap, Bekenu untuk menjalankan aktiviti harian khususnya ketika berlaku banjir serta air pasang besar kerana penduduk kampung akan menggunakan laluan sungai sebagai laluan alternatif untuk ke Pasar Bekenu,” ujar laman tersebut.
Rata-rata orang ramai yang melihat beberapa keping foto yang dikongsi laman tersebut terkejut dengan keadaan serta fizikal jeti yang dikatakan menelan belanja sebanyak RM50,000 itu.

“Betul ke kos RM50,000 untuk jeti ni saja? Berdasarkan pengalaman saya kos pembinaan jambatan saiz macam ini termasuk kos kayu dan tenaga tidak akan sampai RM10,000.
“Kos diperuntukkan RM50,000 kan? Mana lagi pergi RM40,000? Yang faham tu faham yang tidak faham sudah,” jelas Sha Mira Mazlan.
“RM50,000, kena fikirkan cara nak hantar bahan binaan ke tapak bina mungkin double handling, kayu tiang piling berapa panjang masuk ke dalam tanah.
“Jenis kayu yang digunakan mestilah kayu cegal harga tidak sama dengan kayu biasa dan lain- lain faktor, think positive ok,” kata Fedder Musa.- KOSMO! ONLINE.


Bakal pengantin bingung ibu tak setuju beli Myvi
Oleh NURUL AIN NATASHA MAZLAN

10 April 2022, 5:21 pm
PETALING JAYA – Seorang bakal pengantin bingung dengan kehendak ibunya yang tidak bersetuju apabila bakal suaminya mahu membeli kereta perodua Myvi selepas mereka berkahwin.
Menerusi satu hantaran di Facebook, gadis itu meluahkan rasa sedih selain berasa tertekan apabila pilihan mereka untuk membeli Myvi ditentang ibunya.
Menurutnya, ibunya menganggap kereta berkenaan sebagai kenderaan pelajar universiti sahaja dan tidak sesuai bagi pasangan berkahwin selain meminta mereka membeli kenderaan yang lebih elok.
Buntu dengan keadaan itu, gadis berkenaan meminta pandangan orang ramai tentang tindakannya untuk membeli kenderaan jenama itu.
Tinjauan Kosmo! di ruangan komen mendapati ramai yang bersimpati dengan nasib menimpa gadis berkenaan dan ada antaranya turut memintanya bersabar.
“Belum kahwin tetapi mak mertua sudah mula campur tangan, kalau aku dah angkat kaki dah. Kahwin bukan untuk setahun dua saja tapi untuk seumur hidup,” tulis Uzairie.

“Kalau gaji ciput, pakai sahaja Axia atau Myvi. Jimat minyak kereta, kalau gaji lebih nak pakai apa pun suka hati mereka asalkan mampu.
“Jangan sebab ikutkan kata mak yang selera tinggi itu, esok lusa makan diri kita. Kereta tak besar tak apa, asalkan nak bergerak senang,” komen @Nik Amalina.- KOSMO! ONLINE.


Kolaborasi semua sektor pulihkan pelancongan negara
Oleh MOHD RASDAN AHMAD

10 April 2022, 5:01 pm
KUALA LUMPUR – Bagi memastikan industri pelancongan berjalan lancar dan pantas selepas sempadan negara dibuka bermula 1 April lalu, kolaborasi di antara semua sektor termasuk pengangkutan, perhotelan serta pusat rekreasi adalah amat penting.
Menteri Pelancongan, Seni dan Budaya, Datuk Seri Nancy Shukri berkata, tanpa salah satu sektor ini, ekosistem pelancongan negara tidak dapat berjalan dengan lancar dan memberi kesan terhadap salah satu sektor penyumbang ekonomi terbesar negara ini.
“Kolaborasi amat penting, jika salah satu sektor ini tidak bersama, maka ini secara tidak langsung akan memberi kesan dan kelewatan dalam usaha kita untuk beralih ke fasa endemik dengan cepat.
“Di Kementerian Pelancongan, Seni dan Budaya, kami adalah payung bagi semua industri pelancongan, oleh itu kami menyarankan lebih banyak kolaborasi seperti ini dijalankan,” katanya ketika berucap merasmikan Kempen Perjalanan Selamat Kanak-kanak Oleh Ola & Oli di sini hari ini.
Tambahnya lagi, difahamkan kempen Perjalanan Selamat Kanak-kanak ini juga telah berjaya mewujudkan kolaborasi efektif antara ramai pihak termasuk penyertaan dari agensi pengangkutan dari Keretapi Tanah Melayu Berhad (KTMB) dan SME-SME kecil yang lahir dari ekosistem pelancongan.
“Saya mengucapkan setinggi-tinggi tahniah dan syabas kepada semua pihak yang terlibat dan bertungkus lumus dalam usaha untuk merealisasikan kempen ini dari awal perancangan sehinggalah tiba pada ke kemuncak hari perasmiannya pada hari ini.

“Secara peribadi, saya gembira melihat anak Malaysia terutama dari golongan muda yang menunjukkan kesungguhan dan inisiatif sendiri untuk memulihkan sektor pelancongan dan kebudayaan negara Malaysia.
“Saya percaya, kesungguhan ini adalah atas dasar cintakan negara dan minat yang mendalam dalam mempromosikan keindahan negara yang mewah dengan pelbagai adat dan budaya,” ujarnya.
Katanya, ini sedikit sebanyak membuktikan bahawa inisiatif Kerajaan di bawah agenda ‘Keluarga Malaysia’ kini berjaya menarik perhatian para usahawan dalam membantu ekonomi negara pulih secara holistik. – KOSMO! ONLINE


Lelaki temui makhluk laut miliki mulut seperti manusia
Oleh KOSMO!

10 April 2022, 7:00 pm
SYDNEY – Seorang lelaki terkejut apabila menemui seekor makhluk laut yang hanyut di pantai Australia dengan memiliki mulut seperti manusia, lapor akhbar Daily Star semalam.
Drew Lambert, sedang berjalan di Pantai Bondi di Sydney pada 5 April lalu ketika dia terjumpa makhluk aneh itu di sebalik timbunan runtuhan bangunan yang dihanyutkan ke darat.
Lambert merakam beberapa keping gambar lalu memuat naik di laman perkongsian Reddit dalam komuniti Biologi Marin untuk mendapatkan jawapan.
“Saya fikir ia adalah ikan pari dengan beberapa bahagian badan yang hilang,” tulis seorang pengguna.
“Ia sejenis ikan pari yang kehilangan sirip dan ekornya. Ia juga kelihatan kembung mungkin akibat proses penguraian,’’ komen pengguna lain. – Agensi


Agong, Raja Permaisuri zahir ucapan takziah buat keluarga Allahyarham Hisham
Oleh ALWANI ZAFIRAH

10 April 2022, 6:10 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga bekas pemain ragbi kebangsaan Hisham Abdul Rahman, yang meninggal dunia semalam.
Istana Negara dalam satu kenyataan berkata, Seri Paduka Baginda berdua turut menzahirkan rasa sedih dengan pemergian Hisham dan turut menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu itu.
“Seri Paduka Baginda berdua menyifatkan pemergian Allahyarham sebagai satu kehilangan besar buat sukan ragbi kebangsaan.
“Selain mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” katanya tadi.
Tambah kenyataan itu, Hisham merupakan pemain ragbi kebangsaan pada era 70-an hingga 80-an, pernah dipilih mewakili negara pada kejohanan Asian Rugby Football Union (ARFU) dan Sukan Sea 1979 di Jakarta, Indonesia.
Sementara itu, Allahyarham yang berasal dari Johor merupakan pengasas Kelab Ragbi Anchorman dan antara individu yang terlibat dalam penubuhan Kuala Lumpur Rugby Union (KLRU).

“Allahyarham juga merupakan rakyat Malaysia pertama dipilih menyertai Majlis Eksekutif Ragbi Asia selama dua tahun, bermula pada 2011.
“Sebagai Ahli Majlis Eksekutif Ragbi Asia, Hisham memainkan peranan penting dalam membawa penganjuran Kejohanan Ragbi Asia 15 sebelah ke negara ini yang diadakan di Stadium Majlis Perbandaran Petaling Jaya, Selangor,” jelasnya. – KOSMO! ONLINE


Kanak-kanak cedera kaki tersangkut pada eskalator
Oleh MOHD. HUSNI MOHD. NOOR

10 April 2022, 4:14 pm
PUTRAJAYA – Seorang kanak-kanak lelaki berusia tiga tahun berdepan situasi cemas apabila kaki kanannya tersepit pada eskalator di pusat beli-belah IOI City Mall di sini hari ini.
Dalam kejadian pukul 1.48 petang itu, mangsa dipercayai bersama ibu bapanya dikatakan sedang turun dari tingkat dua pusat beli-belah itu dengan menggunakan eskalator sebelum kaki tersangkut.
Jurucakap Bomba dan Penyelamat Cyberjaya berkata, pihaknya menerima panggilan kecemasan pukul 1.48 petang sebelum tiba di lokasi kejadian pada pukul 2.01 petang bersama dua pegawai dan lima anggota.
Menurutnya, sejurus tiba, pihaknya mendapati kaki kanak-kanak itu tersangkut pada eskalator berkenaan.
“Kaki mangsa berjaya dikeluarkan dan mangsa kemudiannya diserahkan kepada Hospital Sedang untuk rawatan selanjutnya.
“Tidak dapat dipastikan bentuk kecederaan dialami mangsa,” katanya. – KOSMO! ONLINE


Bayi 3 bulan maut akibat tersedak susu, polis tahan bapa
10 April 2022, 4:49 pm
PETALING JAYA – Seorang bayi lelaki berusia tiga bulan meninggal dunia dipercayai akibat tersedak susu dalam kejadian di sebuah rumah di Jalan 5/66 Bukit Gasing, dekat sini semalam.
Bayi berkenaan yang merupakan anak kedua disahkan meninggal dunia ketika dalam perjalanan ke Pusat Perubatan Universiti Malaya (PPUM).
Menurut sumber, pegawai perubatan (pengadu) memaklumkan telah menerima pesakit (bayi tersebut) di Bahagian Kecemasan Peads (Kanak-Kanak) di PPUM lebih kurang pukul 4.20 petang.
“Difahamkan bayi berumur tiga bulan yang merupakan warganegara Indonesia itu telah dibawa oleh bapanya untuk mendapatkan rawatan selepas dia tidak sedarkan diri.
“Semasa pemeriksaan dijalankan pegawai perubatan mendapati bayi tersebut tidak bernafas dan telah melakukan bantuan pernafasan (CPR), namun gagal diselamatkan dan disahkan meninggal dunia semasa dalam perjalanan ke hospital,” ujarnya hari ini.
Menurutnya, hasil soal siasat ke atas bapa bayi berusia 24 tahun yang merupakan warganegara Indonesia itu mendakwa memberi minum susu pada mangsa pada pukul 2 petang ketika bayi itu dalam jagaannya.

“Lelaki yang bekerja sebagai pembantu rumah itu kemudiannya meneruskan tugasnya dan sebaik kembali semula kira-kira dua jam kemudian iaitu pada pukul 4 petang didapati mangsa tidak bernafas dan terdapat lebam pada mata sebelah kiri.
“Difahamkan semasa kejadian, ibu mangsa yang berusia 29 tahun yang juga warganegara Indonesia kebetulan tiada di rumah dipercayai keluar bekerja sebagai pembantu rumah,” ujarnya.
Sementara itu, Ketua Polis Daerah Petaling Jaya, Asisten Komisioner Mohamad Fakhrudin Abdul Hamid ketika dihubungi mengesahkan menerima laporan berkenaan kejadian terbabit.
Jelas beliau, bapa mangsa yang merupakan warganegara asing sudah ditahan hari ini dan direman selama empat hari sehingga 13 April ini bagi membantu siasatan.
“Proses bedah siasat akan dijalankan esok bagi mengetahui punca kematian sebenar mangsa,” ujarnya.
Katanya, kes diklasifikasi dibawah Seksyen 31 (A) Akta Kanak Kanak 2001. – KOSMO! ONLINE


Ular sawa 50kg ditangkap bomba
Oleh ZAKI SALLEH

10 April 2022, 4:29 pm
LENGGONG – Seekor ular sawa sepanjang enam meter dengan berat dianggarkan 50 kilogram berjaya ditangkap bomba di Kampung Ulu Lenggong di sini.
Jurucakap Bilik Gerakan Jabatan Bomba dan Penyelamat negeri Perak memaklumkan, pihaknya menerima panggilan kecemasan berhubung penemuan reptilia itu pada pukul 9.30 pagi.
Menurut jurucakap tersebut, sepasukan anggota bersama jentera dari Balai Bomba dan Penyelamat Lenggong dihantar ke lokasi tersebut.
“Setiba di lokasi kejadian, anggota bomba mendapati seekor ular sawa berada pada pintu masuk Empangan Sungai Ulu Lenggong.
“Operasi menangkap ular sepanjang enam meter itu melibatkan lima anggota menggunakan tali penjerut sebelum reptilia itu dapat ditewaskan,” ujar jurucakap itu.
Haiwan tersebut kemudian diserahkan kepada pihak Jabatan Perlindungan Hidupan Liar dan Taman Negara untuk tindakan selanjutnya.

Operasi yang diketuai PBK II Rahim Manan itu tamat sepenuhnya pada pukul 10.11 pagi. – KOSMO! ONLINE


Anak menangis terlalu rindukan Shuk Sahar
Oleh MOHD. HAIKAL ISA

10 April 2022, 3:13 pm
PETALING JAYA – Status rumah tangga dengan pelawak, Shuk Sahar masih menjadi tanya tanya, si isteri, Rossa Sera berkongsi satu video meruntun jiwa anak mereka menangis merindukan kasih seorang ayah.
Video  yang dimuat naik dalam TikTok itu menyaksikan, Sera atau nama sebenarnya, Rossalennah Natassyiah Assahaferah menulis status ringkas seperti memberi bayangan dia kini menggalas tanggungjawab  sebagai seorang bapa kepada anak-anaknya yang sepatutnya dijalankan Shuk atau nama sebenarnya, Mohammad Shukri Mohamed Sahar.
“Penantian seorang anak,” tulisnya sebagai  kapsyen berserta tanda pagar #ytjy #anaktakbersalah dan #tanggungjawab.
Dalam video berkenaan, kelihatan anak bongsu Shuk sedang menangis dan melontarkan kata-kata dalam keadaan menyayat hati seraya ditenangkan Sera berbunyi: “Mak, rindu ayah..”

 @rossa.sera
Penantian seorang anak 😢 #ytjt #anaktakbersalah #tanggungjawab #fyp
 ♬ suara asli – justme – justme

Sementara itu, turut tertera dalam video ialah luahan emosi Sera yang mengharapkan agar diberikan kekuatan untuk menggalas tanggungjawab sebagai bapa.
“Perkara yang paling sakit ialah mendengar tangisan seorang anak yang merindukan ayahnya.

“Ya Allah, berikanlah kekuatan buat anak-anakku. Jadikanlah aku seorang yang tabah untuk menjadi ayah buat Aimi dan Ain,” katanya.
18 Mac lalu, Sera hadir ke Mahkamah Syariah Kuala Lumpur, Jalan Duta sekali gus mengundang pelbagai persoalan tentang status rumah tangganya dengan Shuk.
Menerusi video dimuat naik dalam Instagram, Sera dilihat menuruni anak tangga dengan memakai jubah hitam sambil memegang sekeping fail.
Bagaimanapun, ditanya media tentang status dirinya ketika itu, Sera lebih selesa mengunci mulut tentang tujuannya ke mahkamah.
Status rumah tangga Shuk dan Sera masih menjadi tanda tanya ramai selepas dia memfailkan perceraian terhadap pelawak berkenaan November tahun lalu.
Keretakan rumah tangga pasangan tersebut berlaku selepas berkali-kali Shuk didakwa berlaku curang terhadap isterinya terutama dengan seorang wanita bernama Farah Salleh.
Sekadar info, Shuk dan Sera mendirikan rumah tangga pada 2015 dan dikurniakan dua orang cahaya mata iaitu Nur Qurratu Ain, 5, dan Nur Assyifatu Aimi, 2. – KOSMO! ONLINE


Empat beranak nyaris dihempap zink dalam kejadian ribut
Oleh NORLIA RAMLI

10 April 2022, 3:51 pm
BALING – Empat beranak nyaris dihempap zink selepas rumah mereka di Kampung Gua Reban di Kupang di sini dibadai ribut pada petang semalam.
Kejadian kira-kira pukul 4 petang itu berlaku ketika Amelia Ali, 32, sedang menidurkan bayinya yang baru berusia lima bulan di dalam sebuah bilik.
Dua lagi anaknya berusia lapan dan 14 tahun pula sedang menonton televisyen di ruang tamu rumah.
Menurut Amelia, dia terkejut apabila hujan turun dengan lebat bersama angin kencang.
“Saya berasa takut apabila mendengar bunyi angin yang kuat menyebabkan saya terus mendukung bayi dan mendapatkan dua lagi anak.
“Namun, belum sempat kami keluar dari rumah, atap zink di bahagian bilik dan ruang tamu rumah terangkat dan berlipat dengan sebahagiannya terjatuh sehingga hampir menghempap saya dan anak-anak,” katanya ketika ditemui di Kampung Gua Reban di sini hari ini.

Sementara itu, Ahli Dewan Undangan Negeri (ADUN) Kupang, Datuk Najmi Ahmad berkata, kejadian ribut tersebut mengakibatkan sebanyak 28 buah rumah di kawasan Kupang mengalami kerosakan teruk pada bumbung. – KOSMO! ONLINE


Roti john ‘hangit’, siap bungkus tular
Oleh KOSMO!

10 April 2022, 3:44 pm
PETALING JAYA – Masih terdapat segelintir peniaga di bazar Ramadan tidak menitikberatkan tentang kualiti makanan yang dijual.
Terbaharu, seperti perkongsian seorang pengguna Facebook, Bachik Sofian, dia menunjukkan rupa roti john hangit yang dibelinya di bazar Ramadan semalam sehingga mengecewakannya.
Menurutnya, roti john tersebut telah siap dibungkus oleh peniaga dan terus diserahkan kepadanya.
Alangkah terkejutnya pengguna tersebut, apabila melihatkan hasilnya sebegitu rupa ketika ingin menikmatinya sewaktu berbuka puasa.
Sehubungan itu, Bachik turut berpesan kepada orang ramai agar berhati-hati ketika membeli makanan di bazar Ramadan terutamanya yang telah siap dibungkus.
“Beringatlah kalau nak beli roti joh yang dah siap dibungkus,” pesannya.

Menjengah ke ruangan komen, ramai yang memberikan pelbagai reaksi susulan daripada perkongsian tersebut.
“Alahai, roti john hangit dijualnya, tak akan peniaga tak perasan roti dah rupa macam itu, sampai hati jual pada pelanggan yang puasa dan teringin nak makan, ini pasti rasa pun agak pahit kalau hitam macam itu,” kata Mad Din.
“Ini la contoh peniaga tak jujur, selalu ada sahaja kes peniaga jual makanan basi, rosak dan macam-macam lagi, meniaga la dengan hati ikhlas, bukan untung semata-mata,” luah Halim.
Selain itu, seorang pengguna, Norlie Shazwani sempat berseloroh mengatakan roti john tersebut mempunyai perisa tambahan kerana rupa rotinya yang kehitaman.
“Roti john berperisa coklat mungkin,” ujarnya. – KOSMO! ONLINE


Belia, pelajar IPT layak boleh daftar ePemula mulai esok
Oleh LUQMAN RIDHWAN MOHAMED NOR

10 April 2022, 3:26 pm
PUTRAJAYA – Belia berusia 18 hingga 20 tahun dan pelajar sepenuh masa di institusi pengajian tinggi (IPT) tempatan yang layak boleh mendaftar untuk program e-tunai iaitu ePemula bermula esok.
Kementerian Kewangan (MOF) dalam satu kenyataan berkata, tempoh pendaftaran dan tuntutan ePemula akan bermula esok sehingga 1 Jun depan.
“Kredit ePemula serta manfaat padanan dari penyedia perkhidmatan e-tunai tersebut boleh dibelanjakan sehingga 10 Jun 2022,” katanya hari ini.
Di bawah Bajet 2022, kerajaan telah memperuntukkan RM300 juta bagi e-tunai bernilai RM150 di bawah program ePemula untuk belia 18 sehingga 20 tahun dan pelajar sepenuh masa di IPT tempatan yang layak.
Selain RM150 dalam bentuk kredit e-tunai daripada kerajaan, penyedia perkhidmatan e-tunai iaitu BigPay, GrabPay, ShopeePay dan Touch ‘n Go eWallet juga akan memberi insentif tambahan dalam bentuk cashback, baucar, mata terkumpul atau coins sepanjang tempoh program itu.
Program ePemula terbuka kepada warganegara Malaysia yang mencapai umur 18 ke 20 tahun pada 2022 iaitu lahir pada 2002 hingga 2004 selain dibuka kepada pelajar sepenuh masa di peringkat diploma atau Sijil Kemahiran Malaysia 4 dan ke atas di IPT tempatan yang berdaftar.

Data belia akan disemak silang dengan IPT tempatan yang berdaftar dan pangkalan data kerajaan yang berkenaan.
Untuk maklumat lanjut mengenai ePemula serta inisiatif lain yang memanfaatkan golongan belia, layari https://budget.mof.gov.my/manfaat/faq/epemula.html.
Bagi pelbagai manfaat lain khusus untuk belia, sila layari https://budget.mof.gov.my/manfaat/rakyat-kewangan.html. – KOSMO! ONLINE


Ramalan cuaca buruk di 6 negeri petang ini
Oleh KOSMO!

10 April 2022, 3:13 pm
PETALING JAYA – Jabatan Meteorologi Malaysia (MetMalaysia) meramalkan keadaan cuaca buruk melibatkan negeri Pahang, Selangor, Wilayah Persekutuan Putrajaya, Negeri Sembilan, Melaka dan Johor pada petang ini.
MetMalaysia dalam satu kenyataan di laman Facebooknya berkata, penduduk di kawasan terlibat dinasihatkan untuk terus berhati-hati dan mengambil langkah berjaga-jaga ekoran cuaca yang tidak menentu ketika ini.
Menurut MetMalaysia, hujan lebat, ribut petir dan angin kencang dijangka melanda Bentong, Pahang serta Sepang, Selangor yang bakal berlarutan sehingga pukul 6 petang nanti.
Sementara itu, keadaan yang sama dilihat tertumpu di keseluruhan Wilayah Persekutuan Putrajaya dan Melaka.
“Di Negeri Sembilan, antara daerah yang mengalami hujan lebat berserta ribut petir petang ini adalah Jelebu, Kuala Pilah dan Tampin.
“Bagi Johor pula, ia melibatkan kawasan Kluang, Mersing, Kulai, Kota Tinggi dan Johor Bahru,” katanya di sini hari ini.

Dalam pada itu, MetMalaysia turut mengeluarkan amaran ribut petir bagi enam negeri tersebut. – KOSMO! ONLINE


Sindiket penipuan guna laman TikTok cari mangsa
10 April 2022, 3:40 pm
KUALA LUMPUR – Taktik sindiket penipuan dalam talian (calling centre) yang menyasarkan kenalan di aplikasi TikTok sebagai mangsa akhirnya terbongkar dengan penahanan tiga lelaki tempatan di sebuah kondominium di Jalan Cendana Kampung Baru, dekat sini semalam.
Ketua Polis Daerah Dang Wangi, Asisten Komisioner Noor Dellhan Yahaya berkata, bertindak atas maklumat berkaitan penipuan dalam talian, pasukan Bahagian Siasatan Jenayah Komersial (JSJK) daerah bersama anggota Ronda Cegah Jenayah (CPJ) Balai Dang Wangi telah membuat serbuan pada pukul 2.50 petang.
“Hasil serbuan telah berjaya memberkas tiga lelaki tempatan berumur lingkungan 19 hingga 23 tahun.
“Pihak polis turut merampas 26 unit perkakas dan peralatan penipuan dalam talian melibatkan tiga unit komputer riba pelbagai jenama, 21 unit telefon, satu unit modem, satu unit monitor komputer berserta papan kekunci dan tetikus,” ujarnya dalam kenyataan hari ini.
Menurutnya, siasatan awal mendapati kegiatan itu telah beroperasi selama sebulan yang menyasarkan rakyat negara ini dan juga warga asing di luar negara.
“Kesemua tangkapan berperanan sebagai pegawai khidmat pelanggan yang mana mereka mendapatkan mangsa melalui aplikasi TikTok untuk menambah kenalan.

“Mereka kemudiannya mewujudkan kumpulan sebelum menyerahkan senarai rakan TikTok tersebut kepada satu kumpulan sindiket yang lain bagi tujuan penipuan secara dalam talian,” ujarnya.
Katanya, kesemua tangkapan telah direman selama tiga hari mulai hari ini sehingga 12 April bagi membantu siasatan dibawah Seksyen 420 Kanun Keseksaan. – KOSMO! ONLINE


5 ‘mat rempit’ pamer aksi berbahaya diberkas
Oleh MOHAMAD FAIZAL HASHIM

10 April 2022, 3:30 pm
JOHOR BAHRU – Polis Johor menahan seramai empat individu dan lima mat rempit termasuk remaja lelaki berusia 14 tahun dalam Ops Khas Samseng Jalanan yang diadakan di semua daerah malam tadi.
Ketua Jabatan Siasatan Penguatkuasaan Trafik, Superintenden M. Kumarasan berkata, kesemua individu yang ditahan itu berusia 14 hingga 29 tahun.
Beliau berkata, dalam operasi yang sama, polis turut mengeluarkan sebanyak 515 keping saman POL.257 atas pelbagai kesalahan di bawah Akta Pengangkutan Jalan 1987.
“Dalam operasi tersebut, polis telah menjalankan pemeriksaan terhadap seramai 2,756 individu dengan sebanyak 1,950 buah kenderaan, 1,006 daripadanya buah motosikal.
“Dalam serbuan itu, polis menahan lima mat rempit dan empat yang lain melakukan kesalahan memandu di bawah pengaruh alkohol dan menggunakan nombor pendaftaran palsu,” katanya dalam kenyataan hari ini.
Kumarasan berkata, operasi khas yang melibatkan 425 pegawai kanan dan anggota itu turut menyita 105 buah kenderaan di bawah Seksyen 64 Akta Pengangkutan Jalan 1987 untuk siasatan dan tindakan lanjut.

Katanya, Polis Johor menjalankan Operasi Khas Samseng Jalanan khusus dalam menangani masalah mat rempit yang semakin berleluasa di Kontinjen Johor.
Jelasnya, mat rempit ini sangat sinonim dengan aktiviti melepak, berkonvoi, mengubah suai motosikal dan berani melakukan aksi-aksi bahaya seperti lumba haram, wheelie, superman dan lain-lain aksi yang mana dengan jelas membahayakan diri sendiri dan pengguna jalan raya yang lain.
“Budaya ini menjadi trend semasa dalam kalangan mereka malah tidak serik walaupun beberapa kali terlibat dengan kemalangan dan diambil tindakan oleh pihak berkuasa atas kesalahan yang sama.
“Mereka turut berbangga melakukan aksi-aksi tersebut untuk dimuat naik di media sosial seperti TikTok, Instagram dan lain-lain platform. Operasi ini akan terus dijalankan dalam memastikan budaya ini dapat dibendung dan dikekang secara serius,” ujarnya.-KOSMO! ONLINE


Dua remaja merempit waktu solat tarawih ditahan polis
Oleh TENGKU DANISH BAHRI TENGKU YUSOFF

10 April 2022, 1:29 pm
KUALA NERUS – Gara-gara berlumba haram dan menunggang motosikal secara berbahaya sewaktu umat Islam sedang bersolat tarawih, dua pelajar sekolah ditahan polis di Kampung Padang Kemunting di sini malam tadi.
Remaja lelaki yang masing-masing berusia 16 dan 17 tahun itu ditahan sepasukan polis yang sedang melakukan pemantauan pada pukul 9.06 malam.
Ketua Jabatan Siasatan dan Penguatkuasaan Trafik Terengganu, Superintenden Ismail Man berkata, sebelum ditahan, dua pelajar terbabit dilihat berlumba sesama sendiri sambil menundukkan kepala selain menunggang secara zig-zag sejauh 700 meter menghala ke Kampung Padang Kemunting.
“Mereka kemudian telah diekori anggota polis bertugas sebelum ditahan selepas kedua-dua remaja itu berhenti di sebuah balai raya di kampung berkenaan.
“Dua remaja itu telah ditahan sebelum mereka dan motosikal Honda EX5 masing-masing dibawa ke Ibu Pejabat Polis Kuala Terengganu untuk tindakan lanjut,” katanya ketika dihubungi Kosmo! di sini hari ini.
Ismail berkata, kedua-dua remaja lelaki berkenaan disiasat mengikut Seksyen 42(1) Akta Pengangkutan Jalan 1987. – KOSMO! ONLINE


15 tahun menjanda, Mas Idayu bakal nikahi penerbit televisyen
Oleh SAIRUL ZAMRI MISRANI

10 April 2022, 1:50 pm
PETALING JAYA – Penyanyi dangdut terkenal Mas Idayu mengesahkan bakal menamatkan zaman janda dengan lelaki pilihan yang juga penerbit eksekutif sebuah stesen televisyen, Sufian Isa, September depan.
Mas Idayu atau nama sebenarnya Mas Idayu Mesnun, 50, berkata, hubungan mereka mula rapat sejak beberapa bulan lalu meski sudah saling mengenali ketika program Mentor 3 pada 2008.
“Sejujurnya saya sendiri tidak menjangka akan melalui fasa ini (pernikahan) sekali lagi. Apatah lagi selepas 15 tahun hidup sendiri.
“Cuma dua tahun kebelakangan ini saya memang berdoa agar dipertemukan jodoh yang baik dan boleh menerima saya serta anak seadanya.
“Dalam diam siapa sangka jodoh saya dalam kalangan orang yang selalu bekerjasama. Daripada sekadar hanya usikan rakan-rakan pada program Lagu Cinta Kita tahun lepas, terus membawa kepada hubungan yang serius,” katanya.
Dalam pada itu, pelantun lagu hit Robek Hatiku itu memberitahu, Sufian sebelum ini sudah pun bertemu dengan kakak sulungnya dan menyampaikan hasrat hati untuk memperisterikan dirinya.

“Tidak ada istilah dia melamar saya pun. Kami masing-masing faham isi hati. Dia terus cakap nak jumpa keluarga saya yang kebetulan datang dari kampung.
“Tentu saja saya gembira. Bukan kerana nak kahwin, tetapi lebih kepada saya dipertemukan dengan lelaki yang boleh menjaga saya dan anak nanti.
“Kalau bercakap soal persiapan, sekarang ini baru 30 peratus siap. Tempat pula kami sudah ada beberapa lokasi, tinggal nak pilih saja,” katanya.
Terdahulu, Mas Idayu pernah mendirikan rumah tangga dengan pelakon Aman Graseka pada 1997 dan bercerai sembilan tahun selepas itu.
Hasil perkahwinan, mereka dikurniakan seorang anak perempuan Nur Dayini Asyiqa yang kini berusia 25 tahun. – KOSMO! ONLINE


Renjer bersara pada usia 100 tahun
Oleh MOHD SHAZWAN YUSOP

10 April 2022, 2:16 pm
BARU-BARU ini, pekerja Perkhidmatan Taman Negara (NPS) tertua di Amerika Syarikat (AS) memilih untuk mengantungkan topi Smokeynya pada usia 100 tahun.
Betty Reid Soskin bersara daripada tugasnya sebagai pemandu pelancong atau
lebih dikenali sebagai renjer dalam kalangan pengunjung di Rosie the Riveter WWII Home
Front National Historical Park di Richmond.
Selama 15 tahun, Soskin mengetuai lawatan pelancong di tapak bersejarah itu, selain memainkan peranan dalam penubuhan taman dan muzium bagi mengenang sumbangan wanita ketika Perang Dunia Kedua.
Soskin mengajar pelawat tentang sumbangan golongan wanita terutamanya mereka yang berkulit hitam ketika perang.
Dia juga sering berkongsi pengalaman sebagai wanita kulit hitam semasa konflik berlaku kepada para pelawat.
Ketika itu, Soskin berkhidmat dalam Tentera Udara AS pada tahun 1942 sebelum mengambil keputusan bersara awal disebabkan diskriminasi warna kulit.

“Menjadi sumber utama perkongsian sejarah negara dan diri telah menjadikan taman negara ini lebih menarik dan memuaskan. Ia cukup bermakna pada tahuntahun terakhir saya,” ujarnya.
Sebagai individu berkulit hitam tunggal yang terlibat dalam mesyuarat perancangan taman
Richmond, Soskin sentiasa berusaha memberi pandangannya.
Dia berusaha menekankan hubungan mendalam ketika era Perang Dunia Kedua yang berlaku di AS dengan usaha pengasingan disebabkan perbezaan warna kulit “Apa yang paling diingati adalah peranan
saya dalam bilik mesyuarat,” ujar Soskin sambilmengimbau usahanya ketika perancangan pembinaan taman bersejarah itu.
Mengimbau perjalanan kariernya sebagai pekerja NPS, Soskin berkata, dia mendapat
tawaran jawatan ketika berusia 84 tahun sebelum menjadi pekerja tetap pada 2011.
Dia menyambut ulang tahun ke-100 pada September tahun lalu selepas berkhidmat
selama 16 tahun di di situ. Ini menjadikan Soskin sebagai pekerja NPS tertua di AS.
“Soskin telah memberi impak mendalam kepada Perkhidmatan Taman Negara dan cara
kami melaksanakan setiap misi.
“Usaha beliau mengingatkan kita supaya Renjer bersara pada usia 100 tahun sentiasa mencari titik persamaan dan memberi peluang kepada semua bercerita mengenai sejarah negara berdasarkan perseptif mereka,” ujar Pengarah NPS, Chuck Sams.
SOSKIN bertuah kerana menerima syiling presiden daripada Obama pada 2015.
Soskin dilahirkan pada tahun 1921 di Detroit sebelum berhijrah ke New Orleans untuk
tinggal bersama keluarga angkatnya.
Dia salah seorang individu yang terselamat daripada banjir besar Mississippi pada tahun
1927 sebelum berpindah ke Oakland.
Pada tahun 1945, dia bersama suaminya membuka syarikat rakaman pertama milik
orang kulit hitam di AS dengan label Reid’s Records di Berkeley.
Soskin juga pernah dinamakan sebagai Wanita Terbaik California pada 1995.
Pada 2015, Soskin mendapat kejutan apabila mendapat syiling presiden daripada Presiden
Barack Obama selepas menyalakan Pokok Krismas Kebangsaan di White House.
Malangnya, rumahnya telah dimasuki perompak dan syiling presiden serta barang
lain dilarikan pada Jun 2016.
Soskin juga diseret keluar dari bilik tidur sebelum dipukul oleh perompak terbabit.
Beliau yang ketika itu berusia 94 tahun kembali pulih dan bekerja selepas beberapa
minggu kejadian itu berlaku, malahan syiling presiden itu telah diganti semula.
Soskin juga pernah diberikan penghormatan dengan namanya dimasukkan dalam Rekod
Kongres.
Pada 2018, majalah Glamour menamakannya sebagai wanita terbaik tahunan.
Apa yang lebih membanggakan, Sekolah Menengah Juan Crespi di El Sobrante, California telah menukar nama kepada Sekolah Menengah Betty Reid Soskin sebagai penghormatan kepadanya.
Dikelilingi ahli keluarga, pemimpin tempatan dan pelajar, Soskin memotong reben
mereka bagi menandakan pertukaran nama sekolah tersebut secara rasmi.
“Saya tidak tahu apa yang dilakukan sepanjang hidup saya. Saya fikir hanya anda
sahaja tahu,” katanya pada majlis pertukaran nama sekolah berkenaan.


Sultan Johor beri sumbangan peribadi kepada 2 penyelam
Oleh MOHAMAD FAIZAL HASHIM

10 April 2022, 2:29 pm
JOHOR BAHRU – Sultan Johor, Sultan Ibrahim Iskandar berkenan mengurniakan sumbangan peribadi baginda kepada dua penyelam yang ditemui selepas hilang ketika melakukan aktiviti latihan menyelam di perairan Pulau Tokong Sanggul, Mersing, Rabu lalu.
Perkara itu dikongsikan dalam hantaran terbaru di laman sosial Facebook rasmi Sultan Ibrahim Sultan Iskandar hari ini.
Kurniaan itu diserahkan kepada warga Britain, Adrian Peter Chesters, 45, dan warga Perancis Alexia Alexandria Molina, 18, oleh Pegawai Daerah Mersing, Mohammed Shakib Ali di wad unit rawatan rapi (ICU) Hospital Pakar KPJ Pasir Gudang.
Kedua-dua mangsa menjunjung kasih atas ingatan dan kurniaan serta mengambil berat keadaan mereka.
Semalam, Adrian Peter dan Alexia Alexandria ditemui pada kedudukan 16 batu nautika utara Pulau Bintan, di perairan Indonesia oleh nelayan kira-kira 1 pagi.
Adrian Peter turut memberi kenyataan kepada pihak berkuasa bahawa seorang lagi penyelam yang juga anaknya, Nathan Renze Chesters, 14, telah meninggal dunia selepas tidak dapat bertahan akibat terlalu lemah.

Manakala Jurulatih selam, Kristine Grodem dari Norway, ditemui pada Khamis lalu di kedua-dua lebih 20 batu nautika dari lokasi dipercayai hilang.
Susulan insiden itu, Sultan Johor telah menitahkan semua aktiviti menyelam di perairan Mersing dihentikan sementara waktu sehingga hasil siasatan kes ini dan kajian semula seluruh SOP keselamatan aktiviti menyelam di Mersing selesai.-KOSMO! ONLINE


Chacha Maembong pernah mahu toreh tangan, cederakan diri
Oleh SAIRUL ZAMRI MISRANI

10 April 2022, 2:09 pm
PETALING JAYA – Pelakon Chacha Maembong mendedahkan pernah berdepan tekanan yang amat teruk hingga terdetik mahu mencederakan diri sendiri sebagai jalan penyelesaian.
Chacha atau nama sebenarnya Siti Aisyah Ismail berkata, tekanan tersebut datang daripada gosip yang tidak benar yang dilemparkan terhadap dirinya ketika awal kerjayanya sebagai pelakon.
“Beberapa tahun lalu saya pernah mengalami tekanan amat hebat apabila ada gosip liar tiba-tiba timbul tentang diri saya.
“Walhal saya langsung tak buat seperti apa yang diperkatakan. Ketika itu saya baru hendak kenal dunia dan disebabkan cerita sebegitu, saya pernah terfikir hendak cederakan diri sendiri.
“Ya, cederakan diri sampai terfikir mahu toreh pergelangan tangan menggunakan pisau sebab dah terlalu tertekan dengan mulut-mulut orang,” katanya.
Chacha ditemui Kosmo! Online pada majlis Ad Hoc Raya 2022 di Pusat Dagangan Kuala Lumpur (WCTKL) petang semalam.

Tambah Chacha, 26, dia bagaimanapun bersyukur kerana cepat sedar dan tahu masih ada insan yang sayangkan dirinya, sekali gus berhenti daripada melakukan tindakan bodoh tersebut.
Pelakon drama Cukup Derita Itu ini berkata, apa yang berlaku selama ini membuatkan dirinya lebih matang berdepan fitnah dan gosip liar pada masa akan datang.
“Bagi saya ini adalah lumrah dan apa yang perlu saya telan sebagai seorang artis apabila segala tindakan akan menjadi perhatian serta tidak mudah untuk memuaskan hati semua pihak.
“Perkara tersebut menjadi pengajaran dan buatkan saya lebih matang dalam berfikir serta melakukan sebarang tindakan.
“Bukan mudah hendak puaskan hati semua walau saya cuba untuk mengikut apa kehendak orang lain ketika itu. Jadi cara paling mudah, jalani sahaja hidup seperti biasa,” ujarnya yang kini lebih berhati-hati memilih kawan agar tidak terpedaya dengan talam bermuka dua.
Terdahulu, adik kepada pelakon popular Emma Maembong ini pernah dihimpit dengan pelbagai kontroversi seperti ditaja golongan orang kenamaan (VIP) selain video berparti dengan hanya berbikini di Bali, Indonesia yang tersebar beberapa tahun lalu. – KOSMO! ONLINE


Ebit Lew bantu warga emas tidur di ‘bus stop’
Oleh KOSMO!

10 April 2022, 2:12 pm
PETALING JAYA – Seorang gelandangan warga emas, 80, hari ini dibantu pendakwah selebriti, Ustaz Ebit Lew yang menempatkannya di sebuah Pusat Penjagaan Wang Hing.
Beliau dalam satu hantaran di Facebooknya sebentar tadi memaklumkan mula mengetahui kisah warga emas itu menerusi sebuah video yang tular di media sosial apabila memaparkan situasinya tidur di hentian bas Putra Perdana, Puchong.
“Pak cik Phang Tat Leong berusia 80 tahun tidur di ‘bus stop’, dan berbulan tidur di hentian bas Putra Perdana, Puchong.
“Malam tadi dapat gambar dan video pak cik ini, menangis sahaja rasa, pagi ini terus ke sana,” tulisnya.
Tambah Ebit Lew, warga emas tersebut mempunyai masalah pendengaran dan mereka berbual menerusi penulisan di kertas.
Katanya, lelaki berkenaan fasih berbahasa Inggeris dan mempunyai perwatakan yang baik.

“Tak nak susahkan orang, tak mampu nak bayar sewa rumah dan sekarang dah uzur dan bongkok, bawa basikal kemana sahaja jadi macam tongkat tolak sahaja untuk bawa barang, kutip besi tin untuk dijual,” ujarnya.
Sehubungan itu, selepas berjaya memujuk pak cik tersebut, dia ditempatkan di pusat penjagaan dan bayaran bulanan ditanggung sepenuhnya oleh Ebit Lew. – KOSMO! ONLINE


Gosok perut sambil pindah roti
Oleh NURUL AIN NATASHA MAZLAN

10 April 2022, 2:19 pm
PETALING JAYA – Gelagat seorang penyimpan bagasi menggosok perut sambil memindahkan puluhan kotak roti gardenia ke kabin pesawat yang tular mencuit hati orang ramai.
Menerusi video berdurasi 17 saat itu, lelaki berkenaan dilihat menghidu bungkusan roti berkenaan seolah-olah memaparkan dirinya sedang menahan lapar.
Tinjauan Kosmo! di ruangan komen mendapati netizen turut terhibur dengan aksi pemuda berkenaan.
“Oh gardenia, sungguh enak dihidu begitu saja,” tulis Muhammad Anis.
“Masih berhajat nak intai lagi ye selepas dah menghidu bau roti itu,” kata Rheona.
“Cara dia gosok perut tu, aduh,” kata seorang pengguna Facebook.

Bagaimanapun tidak dapat dipastikan lokasi sebenar video berkenaan. – KOSMO! ONLINE


Sorok 200 guni mercun bola dalam kebun getah
Oleh YATIMIN ABDULLAH

10 April 2022, 2:17 pm
PASIR MAS – Taktik licik penyeludup menyembunyikan sebanyak 200 guni mercun bola di dalam kebun getah di Kampung Kubang Binjal di sini gagal apabila polis mengesan kegiatan itu semasa menjalankan rondaan malam tadi.
Rampasan mercun bola bernilai RM3,000 itu dilakukan oleh anggota dari Balai Polis Bakong semasa melakukan rondaan bermotosikal kira-kira pukul 8.30 malam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, anggota polis curiga selepas melihat longgokan guni berwarna hijau di dalam kebun getah di kampung berkenaan semasa menjalankan rondaan.
Menurutnya, anggota polis menunggu selama 30 minit namun, tiada individu yang datang mengambil kesemua guni-guni itu.
“Pemeriksaan lanjut di dalam guni itu mendapati ia berisi mercun bola. Kesemua mercun itu dibawa ke Balai Polis Bakong di sini untuk siasatan lanjut.
“Sehubungan itu, kita akan terus menjalankan rondaan dalam mencegah jenayah termasuk kegiatan penyeludupan,” katanya ketika dihubungi Kosmo! hari ini. – KOSMO! ONLINE


Harga makanan dunia paling mahal Mac 2022
Oleh KOSMO!

10 April 2022, 2:00 pm
ROM, Itali  – Pertubuhan Makanan dan Pertanian (FAO)  yang merupakan agensi Pertubuhan Bangsa-Bangsa Bersatu mendedahkan bahawa harga makanan dunia meningkat hampir 13 peratus bulan lalu, lapor laman berita Wion News  kelmarin.
Kenaikan harga itu yang merupakan rekod tertinggi setakat ini berpunca daripada pergolakan yang tidak berkesudahan di Ukraine. Perang di negara itu kini memasuki bulan kedua.
Indeks harga makanan FAO yang memantau komoditi makanan dalam dagangan global,  mencatat purata 159.3 mata bulan lepas berbanding 141.4 mata selepas semakan semula dilakukan bagi Februari.
Angka Februari sebelum ini diletakkan pada 140.7 mata yang merupakan rekod tertinggi  ketika itu.
Rusia dan Ukraine adalah pengeksport utama makanan ruji seperti gandum, jagung, barli dan bunga matahari. Semua produk tersebut dieksport keluar  menggunakan kapal-kapal melalui Laut Hitam.
Sejak pencerobohan Moscow berlaku enam minggu lalu, aktiviti eksport barang dagangan Ukraine turut  tergendala dan terhalang sekali gus menjejaskan bekalan makanan  dunia.

Pada bulan lalu, FAO menyatakan, harga makanan dan makanan haiwan ternakan boleh meningkat sehingga 20 peratus akibat konflik di Ukraine sekali gus meningkatkan risiko kekurangan zat makanan.
Indeks harga bijirin agensi itu meningkat 17 peratus pada Mac lepas,  manakala indeks minyak sayuran melonjak 23 peratus sekali gus bacaan tertinggi yang pernah dicatat oleh FOA.
Gangguan bekalan tanaman akibat perang telah memburukkan lagi situasi kenaikan harga komoditi makanan.
Ini kerana sebelum perang di Ukraine tercetus, harga komoditi makanan sudah berada pada paras tertinggi bagi tempoh 10 tahun disebabkan isu penuaian global.
Jumlah dangan bijirin bagi tempoh  2021/22 yang disemak,  merosot sebanyak 14.6 juta tan daripada unjuran bulanan sebelumnya kepada 469 juta tan dan kini dua  peratus di bawah paras 2020/21.
Unjuran stok bijirin dunia pada akhir 2021/22 juga menunjukkan pertambahan sebanyak 15 juta tan kepada hampir 851 juta tan.
Ini kerana FOA menjangkakan bahawa gangguan eksport akan menyebabkan kepada timbunan stok berskala besar di Ukraine dan Rusia. – Agensi


Tujuh suspek dicekup jual, seludup mercun sejak awal Ramadan
Oleh ROHANA MOHD. NAWI

10 April 2022, 2:23 pm
KOTA BHARU – Seramai tujuh orang suspek termasuk seorang anggota polis wanita telah ditahan selepas mereka disyaki terlibat dengan kegiatan menyeludup dan menjual mercun bernilai hampir RM400,000 di Kelantan sejak hari pertama bulan Ramadan tahun ini.
Ketua Polis Kelantan, Datuk Shafien Mamat berkata, kesemua suspek yang ditahan berusia dalam lingkungan 20 hingga 33 tahun manakala anggota polis berpangkat Lans Koperal itu merupakan antara tangkapan terbaharu yang dijalankan di Kubang Kerian di sini Khamis lalu.
Menurutnya, polis sedang melengkapkan kertas siasatan bagi kes melibatkan anggota polis itu sebelum diserahkan kepada Timbalan Pendakwa Raya untuk tindakan lanjut.
“Kita tidak akan berkompromi terhadap semua pegawai dan anggota polis yang terlibat dengan kes jenayah. Anggota itu juga sudah disiasat dibawah Jabatan Integriti Dan Pematuhan Standard (JIPS).
“Bagi enam kes tangkapan lain, kita melakukan serbuan bersama Pasukan Gerakan Am untuk menahan mereka yang dipercayai terlibat dalam kegiatan menyeludup mercun dan bunga api dari negara jiran.
“Kebanyakan penyeludup berjaya lolos semasa serbuan dijalankan apabila mereka sempat melarikan diri selepas menyedari kehadiran polis di pangkalan haram sepanjang Sungai Golok di Rantau Panjang dan Tumpat,” katanya.

Beliau berkata demikian ketika ditemui pemberita Majlis Serah Terima Tugas antara Pemangku Ketua Polis Daerah Kota Bharu, Superintendan Mohd. Suhaimi Ali kepada Ketua Polis Daerah Kota Bharu yang baharu, Asisten Komisioner Mohd. Rosdi Daud di Ibu Pejabat Polis Daerah Kota Bharu di sini hari ini.
Mohd. Rosdi sebelum ini bertugas sebagai Timbalan Ketua Polis Serdang dengan pangkat Superitendan sebelum ditukarkan ke Ibu Pejabat Polis Kota Bharu dengan kenaikan pangkat kepada Asisten Komisioner.
Dalam perkembangan lain, Shafien berkata, setakat ini, sembilan permohonan permit menjual bunga api di Kelantan telah diluluskan manakala dua lagi permohonan ditolak kerana tidak menepati syarat yang ditetapkan. – KOSMO! ONLINE


Vietnam, Singapura pesaing utama emas renang di Hanoi
Oleh MUHAMMAD HELMEE RAMLI

10 April 2022, 12:40 pm
Ketua jurulatih skuad renang negara, Christoper Martin percaya tuan rumah Vietnam dan Singapura akan menjadi pencabar utama menjelang temasya Sukan SEA 2021 yang dijadualkan berlangsung di Hanoi Mei depan.
Beliau menjelaskan, Vietnam dan Singapura sudah melaksanakan pelbagai program latihan serta menghantar atlet-atlet mereka ke kejohanan di luar negara sebagai persediaan ke temasya dwitahunan itu.
Bagaimanapun, Martin tetap menaruh sepenuh kepercayaan terhadap anak-anak buahnya untuk merekodkan pencapaian lebih baik berbanding aksi di Manila, Filipina pada edisi 2019.
“Persiapan berjalan dengan baik kerana Vietnam dan Malaysia berada dalam zon masa yang sama, jadi kami boleh buat perancangan terbaik berhubung apa yang perlu dilakukan.
“Vietnam dan Singapura adalah pencabar kita di sana. Apa yang saya tahu, Vietnam menghantar atlet-atlet mereka menyertai banyak kejohanan di luar negara termasuk Eropah.
“Sementara itu, Singapura pula tidak dapat dinafikan lagi sentiasa menjadi pasukan terkuat dalam sukan renang. Mereka memiliki program latihan yang sangat bagus,” kata pengendali kelahiran Amerika Syarikat (AS) itu.

Pada masa sama, beliau juga percaya skuad renang negara perlu membuat kajian mengenai pasukan-pasukan lain di Sukan SEA nanti memandangkan sudah lama tidak menyertai kejohanan-kejohanan kompetitif gara-gara pandemik Covid-19.
“Apabila pergi ke sana nanti, kami perlu bercakap dengan orang kerana pandemik Covid-19 menyebabkan kita tidak tahu mengenai persiapan serta prestasi atlet-atlet luar negara, cuma ada dengar khabar angin sahaja,” ujar Martin.
Sebagai rekod, Malaysia merangkul dua pingat emas dalam sukan renang pada temasya Sukan SEA 2019 menerusi perenang wanita sensasi negara, Phee Jinq En menerusi acara 50 meter dan 100 meter kuak dada.


Gara-gara nak cepat putih, wanita tanggung sakit barah
Oleh KOSMO!

10 April 2022, 12:30 pm
PETALING JAYA – Trend mahu putihkan kulit dalam tempoh yang singkat masih menjadi kegilaan segelintir para wanita di Malaysia.
Walaupun banyak perkongsian dibuat oleh pakar kesihatan tentang risiko bahaya putihkan kulit terutamanya melalui kaedah ‘drip whitening’, namun masih ramai yang tidak mempedulikannya.
Perkongsian seorang wanita bernama Ladyvin di TikTok tampil menceritakan pengalamannya sewaktu terlalu taksub untuk mendapatkan kulit yang putih dan cantik sehingga memberi kesan kepada kesihatannya.
Jelasnya, dia mengakui dahulunya sering berkunjung ke sebuah klinik swasta bagi mendapatkan suntikan kecantikan tersebut selepas disyorkan oleh rakannya sendiri.
Tidak disangka, tindakannya itu akhirnya memakan dirinya sendiri apabila telah disahkan menghidap masalah barah sehingga menyebabkan rambutnya semakin gugur dan terpaksa dibotakkan.
Kini, dia hanya bergantung sepenuhnya dengan bantuan ubat-ubatan yang diberikan oleh doktor dan perlu menjalani rawatan susulan.

Sehubungan itu, ada juga pengguna yang berkongsi nasib sama selepas terjebak dengan pengambilan bahan terlarang ke dalam badan demi memuaskan keinginan untuk nampak lebih cantik.
“Kawan saya dan adiknya, doktor sahkan mereka mengalami masalah buah pinggang tahap empat sebab buat suntikan kecantikan macam ini,” kongsi seorang pengguna.
“Kawan saya dah meninggal, kedua-dua buah pinggangnya gagal berfungsi, makan produk putih, produk kurus, hormon, umur tak sampai 30 tahun lagi, kesian tengok,” luah pengguna lain. – KOSMO! ONLINE


Imam berjubah dicekup merempit
Oleh ISKANDAR SHAH MOHAMED

10 April 2022, 1:16 pm
SHAH ALAM – Tindakan seorang imam surau merempit bersama rakannya di Lebuh Raya Lembah Klang Baru (NKVE) di sini, memakan diri apabila ditahan polis awal pagi tadi.
Difahamkan, lelaki berusia 20 tahun yang juga bekas pelajar tahfiz sebelum itu mengimamkan solat terawih di sebuah surau sekitar Klang.
Perbuatan imam muda yang melakukan aksi berbahaya dengan berjubah itu dikesan Unit Risikan Operasi Jabatan Siasatan dan Penguatkuasaan Trafik (JSPT) Bukit Aman, kira-kira pukul 2 pagi.
Timbalan Pengarahnya, Datuk Mohd. Nadzri Hussain berkata, lelaki itu antara lapan individu yang ditahan pihaknya menerusi Ops Samseng Jalanan berkenaan.
Katanya, pemantauan mendapati pemuda itu dan seorang rakannya berusia 22 tahun melakukan aksi ‘Superman’ dan bersaing sesama sendiri yang membahayakan nyawa terutama pengguna jalan raya lain.
“Kedua-dua penunggang itu ditahan dan dibawa ke Ibu Pejabat Polis Daerah (IPD) Shah Alam bagi membantu siasatan.

“Selain itu, polis menyita dua motosikal jenis Yamaha Y15ZR dan Honda RS150R untuk tindakan lanjut,” katanya hari ini.
Beliau menambah, enam lagi yang turut ditahan adalah termasuk remaja berusia 14 hingga 22 yang dikesan melakukan lagak samseng jalanan di Lebuh Raya Persekutuan dan Lebuh Raya Shah Alam (KESAS).
Kata Mohd. Nadzri, kes diklasifikasikan mengikut Seksyen 42 Akta Pengangkutan Jalan 1987.
“Polis akan melaksanakan operasi seumpama itu secara berterusan bagi membanteras aktiviti samseng jalanan yang mengundang bahaya kepada diri dan pengguna jalan raya” ujarnya. -KOSMO!ONLINE


Tolak negara ‘elit’, hilang rasa melancong, Daiyan akhirnya tunai umrah
Oleh MOHD. HAIKAL ISA dan NUR EMIRA SAIZALI

10 April 2022, 12:53 pm
PETALING JAYA –  Pernah hilang rasa untuk melancong biarpun pintu sempadan telah dibuka, pelakon dan penyanyi Daiyan Trisha mengakui Tanah Suci Mekah membuka pintu hatinya untuk kembali ‘terbang’ ke luar negara seperti yang sering dilakukan sebelum ini.
Bukan untuk bercuti, Daiyan atau nama sebenarnya Daiyan Trisha Mohd Nasaruddin, sebaliknya selamat berlepas ke Mekah bagi menunaikan ibadah umrah.
“Mereka yang dah lama ‘follow’ saya selama bertahun barangkali tahu yang saya suka berada di bandar berbeza setiap minggu, menaiki penerbangan selalu waktu pra-Covid.
“Saya akan berada di New York atau Los Angeles lima enam kali dalam setahun. Saya akan berdepan tekanan darah rendah di Marrakech (Maghribi) disebabkan semua pengembaraan tersebut.
“Saya akan berada di Seoul seminggu dan minggu berikutnya di Tokyo. Saya akan berada di luar negara lebih kerap berbanding dalam Malaysia. Menggembara merupakan perkara yang memang sangat saya tunggu pada ketika itu,” kata pelakon drama rantaian, Projek: Anchor SPM.
Ujarnya, biarpun sempadan antarabangsa sudah dibuka, masih ada sesuatu yang belum lengkap dalam jiwanya secara peribadi dan rupa-rupanya, perkara tersebut adalah melibatkan hubungan rohani dengan agama.

“Apabila sempadan dan dibuka semula dan peluang mengembara negara luar hadir — saya rasa macam belum bersedia. Ada sesuatu yang menghalang.
“Sama ada saya terlalu sibuk atau belum punya kelapangan untuk merancang dan apa yang penting, saya tak rasa nak keluar mengembara macam sebelum ini.
“Ada perasaan dalam jiwa yang menginginkan sesuatu yang istimewa dan berbaloi untuk ‘tarik’ saya keluar dari sini.
“Dan, rupa-rupanya inilah, Tanah Suci. Tempat paling indah untuk dilawati. Saya patut dah tahu, tempat yang saya tak pergi, tetapi rasa rindu saya sangat kuat kepadanya. Saya tak pernah teringin nak pergi satu tempat macam saya rasa nak pergi tempat ini (Tanah Suci),” luah Daiyan.
Daiyan memanjatkan rasa syukur dalam hantaran status sama kerana Allah akhirnya membuka hatinya dan menerima diri sebagai tetamu pada bulan yang mulia iaitu Ramadan.
“Ya Allah ya Tuhanku, terima kasih kerana menerimaku sebagai tetamu-Mu dalam bulan yang mulia ini.
“Terima kasih kerana menjemput pada waktu saya sangat-sangat memerlukan-Mu. Rasa macam saya dah lama tunggu momen ini untuk hadir sebagaimana saya rasa macam Engkau (Allah) menunggu diriku,” katanya.
Semalam tadi, buat pertama kali, pelakon dan penyanyi jelita itu menjejakkan kaki ke Tanah Suci Mekah demi mengerjakan umrah pada bulan Ramadan.
Lebih bermakna, wanita berusia 29 tahun itu dapat ke destinasi tumpuan umat Islam tersebut bersama-sama keluarga tersayang iaitu ibu bapa dan seorang adik lelaki.
“Assalamualaikum semua. Saya akan mengerjakan umah bersama keluarga. Saya dengan rasa rendah hati mengharapkan doa kalian agar umrah kami selamat, sempurna dan mabrur. Selamat pergi dan selamat pulang.
“Saya juga nak mohon kemaafan kalau ada salah silap. Semoga semua sentiasa dalam lindungan-Nya dan semoga doa kalian dimakbulkan juga, insya-Allah,” coretnya menerusi satu hantaran terbaharu dalam Instagram. – KOSMO! ONLINE


28 pemandu mabuk, samseng jalanan ditahan dalam tempoh 3 hari
10 April 2022, 12:41 pm
KUALA LUMPUR – Angkara memandu dalam keadaan mabuk dan menunggang motosikal secara merbahaya, 28 individu ditahan menerusi beberapa operasi dalam tempoh tiga hari bermula Jumaat lalu di sekitar ibu negara.
Kesemua individu berusia lingkungan 16 hingga 51 tahun itu ditahan dalam Operasi Samseng Jalanan, Ops Motosikal/Pelbagai Kesalahan oleh pasukan Jabatan Siasatan Dan Penguatkuasaan Trafik (JSPT) Kuala Lumpur.
Ketuanya, Asisten Komisioner Sarifudin Mohd. Salleh berkata, operasi yang bermula pukul 10 malam itu dilakukan di sekitar pusat bandar, Jalan Pahang, Jalan Tun Razak, Jalan Kuching, Jalan Raja Laut, Lebuh Raya Bertingkat Ampang-Kuala Lumpur (AKLEH) dan DUKE.
“Secara keseluruhan, sebanyak 805 keping saman telah dikeluarkan diatas pelbagai kesalahan dan 36 buah motosikal turut disita atas kesalahan
mengubah suai struktur kenderaan (ekzos).
“Ops Tutup telah dijalankan malam tadi bagi menumpukan kenderaan-kenderaan yang parkir di kiri kanan Jalan Raja Laut, membuat bising dan menganggu ketenteraman awam.
“Hasilnya sebanyak 27 buah kereta telah disita dibawah Seksyen 64 Akta Pengangkutan Jalan (APJ) 1987 atas kesalahan mengubah suai struktur kenderaan dan akan diambil tindakan serta pemeriksaan oleh Jabatan Pengangkutan Jalan (JPJ), Jabatan Alam Sekitar (JAS) serta diarah mengubah kepada struktur asal,” ujarnya dalam kenyataan hari ini.

Menurutnya, pihak JSPT turut membuat tangkapan terhadap 18 orang lelaki tempatan berumur lingkungan 19 hingga 51 tahun yang telah melakukan kesalahan dibawah Seksyen 45(A) APJ 1987 kerana memandu dibawah pengaruh alkohol.
“Kesemua tangkapan telah dibawa ke Balai Polis Trafik Kuala Lumpur dan akan dituduh dibawah Seksyen yang sama.
“Pihak JSPT turut menahan 10 lagi lelaki tempatan yang menunggang motosikal dalam keadaan merbahaya dan melakukan aksi ‘zig zag’ , roket, Superman serta bersaing.
“Kesemua tangkapan berumur dalam lingkungan 16 hingga 21 tahun telah dibawa ke Balai Polis Trafik Kuala Lumpur dan akan dituduh dibawah Seksyen 42(1) APJ 1987 kerana memandu secara melulu serta merbahaya sehingga mengganggu pengguna jalan raya yang lain,” ujarnya.
Jelas beliau, dua lelaki berumur 16 hingga 24 tahun turut ditahan kerana melakukan kesalahan dibawah Seksyen 29(1) Akta Kesalahan Kecil (AKK) 1955 dan akan dituduh di bawah Seksyen 108(3)(e) APJ 1987 kerana kesalahan memalsukan nombor pendaftaran kenderaan. – KOSMO! ONLINE


Ukraine semakin hampir bergelar anggota EU
Oleh KOSMO!

10 April 2022, 1:00 pm
KYIV – Peluang Ukraine menganggotai Kesatuan Eropah (EU) dilihat  makin cerah apabila Presiden EU, Ursula von der Leyen memberi bayangan ia akan berlaku dalam tempoh beberapa minggu dan bukannya bertahun-tahun, lapor akhbar Daily Mail kelmarin.
Von der leyen secara simbolik menyerahkan soal selidik keahlian rasmi EU kepada Presiden Ukraine, Volodymyr Zelenskyy  pada sidang akhbar bersejarah di Kiev.
Perkembangan itu  dijangka menimbulkan kemarahan Presiden Rusia, Vladimir Putin yang tidak mahu bekas negara Kesatian Soviet itu menyertai blok Barat.
Pada kebiasaannnya, proses untuk menjadi negara anggota EU mengambil masa bertahun-tahun termasuk permohonan, semakan kriteria dan akhir sekali  rundingan.
Kehadiran Von der Leyen di  Kiev kelmarin adalah percubaan terbaharu EU untuk menawarkan sokongan moral dan kewangan selepas Zelenskyy mengisytiharkan pencerobohan Rusia ke atas Ukraine sebagai adalah serangan langsung terhadap keselamatan Eropah secara keseluruhan.
“Saya fikir permohonan Ukraine untuk menjadi anggota EU boleh dimuktamadkan dalam masa hanya beberapa minggu dan bukan bertahun-tahun seperti proses biasa.

“EU juga telah melaksanakan sekatan terbaharu ke atas Rusia yang akan menggagalkan niat Putin untuk menguasai Ukraine,” tegas Von der Leyen.
Negara-negara EU pada Khamis lalu meluluskan sekatan baharu terhadap Rusia, termasuk larangan import arang batu.
Setakat ini, blok tersebut masih belum memuktamadkan sekatan pembelian gas asli dari Rusia masih tidak dapat dicapai.
Badan perundangan EU meluluskan resolusi dengan margin 513-22, manakala 19 negara berkecuali. Resolusi itu menuntut larangan segera ke atas import minyak, arang batu, bahan api nuklear dan gas Rusia.
Meskipun langkah itu menggariskan keazaman EU untuk mengambil tindakan terhadap Kremlin, pelaksanaan sekatan tersebut terletak sepenuhnya ke atas negara anggota sendiri sama ada mahu melakukannya atau tidak.
Menteri Luar Ukraine, Dmytro Kuleba mendesak agar pemimpin-pemimpin dunia supaya  mengambil tindakan lebih keras dalam memutuskan hubungan dengan Kremlin.
“Selagi Barat terus membeli gas dan minyak Rusia, ia menyokong Ukraine dengan satu tangan sambil sebelah lagi menyokong mesin perang Rusia,” kata Kuleba. – Agensi


Prem Kumar sasar emas kumite 60kg Sukan SEA
Oleh MUHAMMAD RIDUAN MOHD HANAFIAH

10 April 2022, 12:50 pm
BERDASARKAN persiapan serta latihan yang dilakukan setakat ini, atlet karate kebangsaan, S. Prem Kumar percaya dia mampu menampilkan aksi terbaik pada temasya Sukan SEA Vietnam di Hanoi Mei depan.
Dia yang akan beraksi dalam acara kumite kategori 60 kilogram (kg) meletakkan sasaran untuk menghadiahkan kilauan pingat emas kepada kontinjen negara pada Sukan SEA edisi ke-31 itu.
Walaupun sedar bakal berdepan cabaran daripada negara lain termasuk Thailand, Vietnam dan Kemboja, namun Prem Kumar yakin dia mampu mencapai sasaran ditetapkan sekiranya dapat menampilkan aksi terbaik.
“Pada edisi kali ini, saya beralih ke acara kumite 60kg berbanding 55kg sebelum ini. Saya belum tahu sepenuhnya mengenai cabaran dalam acara tersebut tetapi harapan adalah untuk dapatkan pingat emas.
“Kategori 60kg memang sukar kerana banyak negara boleh berikan cabaran termasuk tuan rumah Vietnam, Thailand serta Kemboja. Bagaimanapun, saya harap boleh berikan aksi terbaik di sana nanti,” katanya ketika dihubungi Kosmo! baru-baru ini.
Dalam pada itu, Prem Kumar juga baru sahaja pulang daripada Kemboja selepas menyertai kejohanan ujian yang boleh dijadikan aksi pemanas badan sebelum Sukan SEA Vietnam membuka tirainya nanti.

Katanya, kejohanan tersebut dijadikan sebagai medan untuk menguji kemampuan diri selain peluang memperbaiki mana-mana kelemahan yang ada bagi memastikan dia boleh menyajikan aksi terbaik bulan depan.
“Baru-baru ini kami ada menyertai satu kejohanan ujian yang merupakan pra-Sukan SEA kerana Kemboja akan jadi tuan rumah Sukan SEA 2023 nanti. Ia boleh dijadikan sebagai pentas untuk saya menilai prestasi diri,” ujarnya.
Sebagai rekod, Prem Kumar menghadiahkan pingat emas buat negara pada Sukan SEA 2019 di Filipina menerusi acara kumite 55kg, namun kali ini dia akan menggalas cabaran Malaysia dalam kategori 60kg.


Sumbat 460kg daun ketum dalam Myvi
Oleh YATIMIN ABDULLAH

10 April 2022, 1:01 pm
PASIR MAS – Polis merampas sebanyak 460 kilogram daun ketum dianggarkan bernilai RM4,000 selepas menahan sebuah kereta di tepi Jalan Kampung Gaung di sini awal pagi tadi.
Lelaki berusia 40 tahun itu dicekup oleh anggota unit kereta peronda polis kira-kira yang menjalankan rondaan rutin di kawasan itu kira-kira pukul 3.10 pagi.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa menjalankan rondaan polis melihat sebuah kereta jenis Perodua Myvi dipandu dalam keadaan mencurigakan sebelum bertindak menahan kereta terbabit.
Menurutnya, anggota polis terus membawa kereta itu ke Ibu Pejabat Polis Daerah Pasir Mas di sini untuk pemeriksaan lanjut.
“Pemeriksaan ke atas kereta itu dan menjumpai bungkusan plastik hitam mengandungi daun ketum seberat 460 kilogram. Suspek juga mengaku kesemua daun-daun ketum itu adalah miliknya.
“Siasatan lanjut mendapati, lelaki yang mempunyai lima rekod jenayah lampau berkait kes dadah itu mendapat bekalan daun tersebut daripada seorang lelaki yang tinggal di Sik, Kedah,” katanya dalam satu kenyataan di sini hari ini.

Menurut Mohd. Nasaruddin, maklumat yang diterima itu telah disalurkan ke Bahagian Siasatan Jenayah Narkotik, Ibu Pejabat Polis Daerah Sik untuk mengesan dan mengenal pasti suspek terlibat untuk tindakan lanjut.
Tambahnya, kes disiasat mengikut Seksyen 30 (3) Akta Racun 1952. – KOSMO! ONLINE


MBI sumbang RM100,000 bantu anak yatim, keluarga asnaf
Oleh ZAKI SALLEH

10 April 2022, 12:49 pm
IPOH – Sebanyak RM100,000 diperuntukkan Majlis Bandaraya Ipoh (MBI) bagi melaksanakan pelbagai program mengimarahkan sepanjang bulan Ramadan.
Antaranya melibatkan program berbuka puasa di masjid-masjid dan surau serta bantuan kepada asnaf.
Datuk Bandar Ipoh, Datuk Rumaizi Baharin berkata, sebanyak 16 masjid dan surau dalam bandaraya itu akan menerima sumbangan RM3,000 bagi penganjuran berbuka puasa.
Menurut beliau, manakala sebanyak RM16,000 diperuntukkan untuk sumbangan duit raya kepada anak-anak yatim dan asnaf.
“Lima program membantu anak-anak yatim telah dirancang dengan kerjasama rakan strategik membabitkan lebih RM40,000.
“Turut dibantu ialah keluarga asnaf dalam bandaraya Ipoh menerusi sumbangan tunai RM100 setiap keluarga menjelang hari raya nanti bagi meringankan beban mereka meraikan Aidilfitri,” ujarnya.

Beliau ditemui selepas Majlis Berbuka Puasa Bersama Anak-Anak Yatim di Hotel M Roof di sini semalam.
Majlis anjuran MBI dan Hotel M Roof dengan kerjasama pasaraya Econsave serta Kelab Sukan dan Kebajikan Media Perak. – KOSMO ONLINE!


Jumlah subsidi selepas ketahui kuota haji rasmi
Oleh ABDUL RAZAK IDRIS

10 April 2022, 1:10 pm
KLANG- Jumlah subsidi kerajaan kepada jemaah haji bagi menunaikan ibadah tersebut akan dimaklumkan selepas kuota jemaah haji diumumkan secara rasmi oleh kerajaan Arab Saudi.
Menteri di Jabatan Perdana Menteri, Datuk Idris Ahmad berkata, pihaknya akan membuat pengumuman jumlah subsidi tersebut adalah selaras dengan kuota yang akan diberikan
“Subsidi untuk jemaah Malaysia menunaikan haji tahun ini akan diumumkan mengikut kuota sebenar yang diberi oleh Kerajaan Arab Saudi,” katanya selepas menyampaikan sumbangan infaq kasih Ramadan kepada 70 penerima dan menyampaikan Kuliah Dhuha Perdana di kedai Barakah Kampung Rantau Panjang hari ini.
Ketika mengulas titah Sultan Selangor, Sultan Sharafuddin Idris Shah agar Jabatan Kemajuan Islam Malaysia (Jakim) tidak boleh mengeluarkan sebarang kenyataan mengenai keputusan dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI) termasuk isu Tarekat Naqsyabandiah al-Aliyyah Syeikh Nazim al-Haqqani, Idris menegaskan isu telah selesai dan enggan memberikan komen lanjut.
“Tiada komen juga (aktivitis Pas memberikan takzirah Ramadan tanpa tauliah di Masjid Nurul Iman). Ini disebabkan bab agama Islam adalah di bawah kuasa kerajaan negeri.
“Kerajaan pusat tidak akan mencampuri urusan pentadbiran kerajaan negeri,” jelasnya. -KOSMO!ONLINE


Polis kesan kumpulan lelaki dewasa bermain meriam karbaid di tepi jalan
Oleh MOHD SYALMIZI HAMID

11 April 2022, 11:16 pm
SEBERANG PERAI – Polis mengesan beberapa individu yang bermain meriam karbaid di tepi Jalan Permatang Rawa, Bukit Mertajam di sini seleps video aktiviti itu tular di media sosial hari ini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pihaknya mengesan video berdurasi 2 minit 20 saat itu yang menunjukkan sekumpulan lelaki dewasa sedang bermain meriam berkenaan di laman sosial Twitter.
“Video itu memaparkan mereka bermain meriam karbaid di tepi jalan raya dan membuat gangguan bising kepada penduduk.
“Polis masih menjalankan siasatan bagi mengesan suspek yang terlibat dalam video itu,” katanya dalam satu kenyataan hari ini.
Menurutnya, polis menasihati orang ramai agar tidak bermain meriam karbaid sempena sambutan Hari Raya Aidilfitri kerana ia merupakan kesalahan mengikut Seksyen 8 Akta Bahan Letupan 1957.
Sementara itu, video berkenaan memaparkan sekumpulan lelaki dewasa bermain meriam karbaid yang diperbuat daripada paip PVC di hadapan deretan rumah kedai.

Ia menunjukkan meriam berkenaan dihalakan ke arah jalan raya yang dilalui banyak kenderaan . – KOSMO! ONLINE.


Tiga sekeluarga maut kemalangan tiga kenderaan
Oleh KOSMO!

11 April 2022, 10:56 pm
Oleh NORHAFIZAN ZULKIFLI
ROMPIN – Tiga sekeluarga maut dalam kejadian kemalangan membabitkan tiga buah kenderaan iaitu sebuah lori, van dan kereta Perodua Kancil di Kilometer 128, Jalan Kuantan – Johor Bahru di sini hari ini.
Mangsa yang maut ialah pasangan suami isteri, Abu Samah Mohamaed, 74, dan Saripah Ab Malek, 59, serta anak perempuan mereka, Nor Rawiyah Abu Samah, 25, yang merupakan pemandu kenderaan terbabit.
Turut bersama mangsa adalah anak lelaki Nor Rawiyah yang berusia satu tahun, Muhammad Harraz Mikhael Shafiq Hayqal, yang tidak mengalami sebarang kecederaan dan berada dalam keadaan stabil.
Ketua Jabatan Siasatan dan Penguatkuasaan Trafik Pahang Superintendan Kamarulzaman Jusoh berkata, kejadian kira-kira pukul 1.30 petang itu berlaku ketika mangsa dalam perjalanan dari arah Leban Chondong ke Rompin.
“Berdasarkan siasatan awal apabila tiba di tempat kejadian van sebuah syarikat pengeposan yang dipandu lelaki berusia 24 tahun hilang kawalan ketika dalam lalu memasuki lorong bertentangan.

“Sebaik memasuki lorong bertentangan, van itu kemudiannya telah melanggar lori dari arah bertentangan serta Perodua Kancil yang dinaiki mangsa,” katanya di sini hari ini.
Menurutnya, ketiga-tiga mangsa meninggal dunia di tempat kejadian akibat kecederaan teruk di bahagian kepala.
Tambahnya pemandu van mengalami kecederaan patah bahu dan kedua-dua kaki manakala pemandu lori mengalami luka di tangan serta sakit dada.
Dalam pada itu katanya kes disiasat di bawah Seksyen 41 (1) Akta Pengangkutan Jalan (APJ) 1987.
“Hasil siasatan awal juga mendapati kemalangan berlaku di atas kecuaian pemandu van yang gagal mengawal kenderaan,”ujarnya. -KOSMO! ONLINE


ADUN di Kelantan rugi RM84,529 diperdaya Macau Scam
Oleh MUHAMMAD AYMAN GHAFFA

11 April 2022, 9:52 pm
KOTA BHARU – Seorang Ahli Dewan Undangan Negeri (ADUN) di negeri ini mengalami kerugian sebanyak RM84,529 selepas diperdaya sindiket Macau Scam yang menyamar sebagai pegawai Lembaga Hasil Dalam Negeri (LHDN) dan polis, kelmarin.
Kejadian disedari oleh mangsa yang berusia 57 tahun selepas mendapati baki dalam dua akaun banknya berkurangan sebanyak jumlah tersebut pagi semalam.
Ketua Jabatan Siasatan Jenayah Komersil Kelantan, Asisten Komisioner Mohd. Wazir Mohd. Yusof berkata, siasatan awal mendapati, mangsa dihubungi seorang lelaki yang menyamar sebagai Pegawai Operasi Cukai LHDN Melaka sebelum memaklumkan ADUN itu mempunyai satu kes tunggakan bayaran cukai sebanyak RM52,900.78.
Menurutnya, pegawai operasi itu mendakwa cukai hasil itu disebabkan daripada kemasukan wang tunai sebanyak RM200,000 kepada akaun syarikat yang dikatakan miliknya namun, pengadu menafikan dakwaan tersebut.
“Mangsa bagaimanapun telah memasukkan wang sebanyak RM 200,000 ke dalam akaun syarikat tersebut. Suspek memaklumkan sekiranya perkara itu tidak benar, mangsa boleh melaporkan kes kepada polis di Ibu Pejabat Polis Kontinjen (IPK) Melaka.
“Suspek kemudian terus menyambung panggilan kepada anggota kaunter aduan IPK Melaka dan diminta untuk mengesahkan bahawa segala permindahan wang tersebut adalah tidak benar.

“Bagi tindakam lanjut, talian telah disambung kepada seorang wanita yang mendakwa dirinya dari Unit Jabatan Siasatan Jenayah Kormesial, Penggubahan Wang Haram, IPK Melaka. Dalam perbualan itu, suspek telah meminta mangsa mengesahkan akaun-akaun miliknya dengan mengisi pautan Bank Negara melalui aplikasi WhatsApp,” katanya dalam satu kenyataan di sini hari ini.
Menurut Mohd. Wazir, keesokan harinya, mangsa pergi ke sebuah bank di sini untuk menyemak baki akaun dan membuat kad baharu mendapati baki akaunnya berkurangan sebanyak RM 71,480.
Ujarnya, mangsa terus pergi ke sebuah lagi bank sebelum mendapati baki akaun banknya itu juga berkurangan sebanyak RM13,049 melalui dua transaksi pengeluaran dengan jumlah keseluruhan RM84,529.
Tambahnya, mangsa telah membuat laporan di Ibu Pejabat Polis Daerah Kota Bharu di sini kira-kira pukul 1.05 petang tadi dan kes disiasat mengikut Seksyen 420 Kanun Keseksaan kerana menipu. – KOSMO! ONLINE.


Amirudin bertanding Naib Presiden
Oleh MOHD YUNUS YAKKUB

11 April 2022, 10:29 pm
SHAH ALAM – Menteri Besar Selangor, Datuk Seri Amirudin Shari akan bertanding jawatan Naib Presiden PKR dalam pemilihan parti itu kali ini.
Amirudin ketika mengumumkan perkara itu berkata, penyertaannya dalam rebutan jawatan tersebut selepas perbincangan dengan semua pihak terutamanya pimpinan-pimpinan Selangor serta pertemuan dengan pimpinan utama termasuk Datuk Seri Anwar Ibrahim.
Katanya, beliau percaya PKR adalah platform paling tepat untuk menyatukan rakyat pelbagai latar belakang.
“Pemilihan kali ini harus berlandaskan perjuangan idea, nilai, dan visi sebagai persediaan menghadapi Pilihan Raya Umum (PRU) akan datang.
“Justeru secara rasmi pada hari ini saya akan menyertai pertandingan dalam Keadilan bagi jawatan Naib Presiden,” katanya pada sidang akhbar di kediaman rasminya, hari ini.
Difahamkan, seramai 15 pemimpin lain dalam PKR akan bertanding Naib Presiden seperti Ahli Parlimen Kapar, Abdullah Sani Abdul Hamid dan Ahli Parlimen Lembah Pantai yang merupakan Pengarah Komunikasi PKR, Ahmad Fahmi Mohamed Fadzil. -KOSMO! ONLINE.


Indonesia gerak aset cari mayat penyelam remaja Belanda hilang
Oleh MASTURAH SURADI

11 April 2022, 10:21 pm
MERSING – Sebanyak tujuh aset dari pelbagai agensi digerakkan Badan Mencari dan Menyelamat Nasional (Basarnas) Indonesia dalam usaha mengesan mayat penyelam remaja yang hilang dibawa arus di Pulau Tokong Sanggol di sini Rabu lalu.
Usaha mencari mayat Nathan Renze Chester, 14, yang memasuki hari kelima itu meliputi sektor pencarian di utara Pulau Bintan.
Pengarah Agensi Penguatkuasaan Maritim Malaysia (APMM) Zon Maritim Mersing, Komander Maritim Khairul Nizam Misran mengesahkan perkara itu ketika dihubungi hari ini.
“Maklumat terkini diterima dari pihak Indonesia dimana usaha mencari mayat Nathan Renze yang hilang ketika melakukan latihan selaman di Pulau Tokong Sanggol, Mersing, Johor oleh pihak berkuasa Indonesia Basarnas melibatkan tujuh aset dari pelbagai agensi.
“Pencarian hari kedua oleh pihak Indonesia meliputi sektor pencarian di utara Pulau Bintan,”katanya.
Terdahulu, operasi carilamat remaja itu ditamatkan pada pukul 1.30 tengah hari Sabtu lalu susulan penemuan dua penyelam iaitu bapanya, Andrian Peter Chester, 46, dan Alexia Alexandra Mollina, 18, di perairan Indonesia.

Penyelam remaja warga Belanda itu disahkan meninggal dunia oleh bapanya yang diselamatkan nelayan Indonesia.
Menurut bapanya, Nathan meninggal dunia akibat terlalu lemah dan tidak dapat bertahan.
Sehubungan itu, Maritime Rescue Sub Centre (MRSC) Johor Bahru telah memaklumkan kepada pihak berkuasa Indonesia bagi membantu mencari Nathan yang dipercayai hanyut ke perairan negara itu. – KOSMO! ONLINE.


Polis tahan lelaki tetak bapa saudara hingga mati
Oleh IVAN AMIRUL

11 April 2022, 10:26 pm
LAHAD DATU – Polis menahan seorang lelaki selepas dipercayai menetak bapa saudaranya hingga mati menggunakan sabit pemotong buah sawit dalam kejadian di Kampung Tradisi, Desa Kencana semalam.
Dalam kejadian pukul 1 petang itu, kejadian dikatakan berpunca ekoran tindakan mangsa yang menegur anak saudaranya agar tidak sering memarahi ibu suspek yang juga kakak kepada mangsa.
Ketua Jabatan Siasatan Jenayah (JSJ) Sabah, Senior Asisten Komisioner Sapii Ahmad berkata, mangsa yang maut adalah seorang warga asing tanpa dokumen sah
dikenali sebagai Samak Hassan berusia 55 tahun.
“Siasatan lanjut mendapati, kejadian dipercayai berpunca daripada suspek yang tidak puas hati dengan mangsa kerana pernah menegurnya sebelum ini.
“Kejadian disaksikan seorang wanita yang sedang membasuh pakaian di kawasan berhampiran apabila suspek dilihat tiba-tiba menetak mangsa dari belakang.
“Suspek dikatakan menetak kepala mangsa menggunakan sabit pemotong buah sawit yang dibawanya,” katanya ketika dihubungi hari ini.

Menurutnya, saksi yang ketakutan terus melarikan diri dari lokasi kejadian dan satu laporan polis dibuat oleh salah seorang penduduk kampung.
Sementara itu, siasatan di tempat kejadian dijalankan Bahagian Siasatan Jenayah, Ibu Pejabat Polis Daerah (IPD) Lahad Datu mendapati, mangsa meninggal dunia dengan kesan tetakan serta luka di kepala, leher dan badan.
Katanya, mayat mangsa terus dihantar ke Jabatan Forensik Hospital Lahad Datu bagi tujuan proses bedah siasat. -KOSMO! ONLINE.


Remaja lelaki maut dihempap lif pengangkut barang
Oleh NOR AZIAH MAT NOH

11 April 2022, 11:13 pm
BINTULU – Seorang remaja lelaki maut akibat dihempap lif pengangkut barang di sebuah pasar raya di Jalan Sultan Iskandar, di sini petang tadi.
Ketua Jabatan Bomba dan Penyelamat Malaysia (JBPM) Zon 5 Bintulu, Wan Kamarudin Wan Ahmad berkata, pasukan bomba menerima panggilan berhubung kejadian pada pukul 5.21 petang.
Menurutnya, seramai tujuh anggota dari Balai Bomba dan Penyelamat (BBP) Bintulu dikejarkan ke lokasi.
“Setibanya di tempat kejadian, kita mendapati mangsa lelaki yang merupakan pekerja di pasar raya terbabit tersepit di dalam lif barangan gudang.
“Susulan itu, bomba bertindak mengeluarkan lelaki yang berusia 18 tahun itu namun mangsa telah disahkan mati oleh pihak perubatan yang hadir di lokasi kejadian,” katanya dalam satu kenyataan hari ini.
Jelasnya, pasukan bomba mengambil masa selama satu jam bagi mengeluarkan mayat mangsa yang terletak di tepi lif pengangkut barang berkenaan sebelum dialihkan ke tempat selamat.

Mayat kemudian diserahkan kepada polis untuk tindakan lanjut sebelum dihantar ke Unit Forensik Hospital Bintulu bagi tujuan bedah siasat. – KOSMO! ONLINE.


Lelaki ditahan hina Nabi Muhammad dalam Facebook
Oleh NOR AZIAH MAT NOH

11 April 2022, 10:01 pm
PETALING JAYA – Polis Diraja Malaysia (PDRM) hari ini menahan seorang lelaki bagi membantu siasatan berhubung dakwaan menghina Nabi Muhammad SAW di laman Facebook miliknya pada Khamis lalu.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, lelaki berusia 50 tahun itu ditahan di sebuah rumah di Taman Sri Muda, Shah Alam, pada pukul 11.15 pagi tadi.
“Hasil tangkapan itu polis turut merampas sebuah telefon bimbit jenama Iphone XR berserta kad sim dipercayai digunakan untuk memuat naik hantaran tersebut.
“Permohonan reman di bawah Seksyen 117 Kanun Tatacara Jenayah akan dilaksanakan esok,” katanya dalam satu kenyataan hari ini.
Jelasnya, kes disiasat di bawah Seksyen 298A Kanun Keseksaan serta Seksyen 233 Akta Komunikasi dan Multimedia 1998.
Sementara itu, Abd Jalil turut menggesa orang ramai agar tidak membuat sebarang spekulasi yang boleh menjejaskan siasatan.

“Orang ramai dinasihatkan agar cakna terhadap isu-isu menyentuh sensitiviti agama serta kaum selain menjadi pengguna media sosial berhemah dan tidak menggunakan platform terbabit sehingga boleh menggugat keharmonian negara.
“Tindakan tegas tanpa kompromi akan diambil terhadap mana-mana individu yang sengaja menggugat ketenteraman serta keselamatan awam,” ujarnya lagi. – KOSMO! ONLINE


Kuching City lebur rekod Kelantan FC
Oleh MUHAMAD ARDIE PUTRA SUHAIMI

11 April 2022, 11:41 pm
PETALING JAYA – Rekod tanpa kalah pasukan Kelantan FC dalam kempen Liga Premier musim ini akhirnya lebur selepas tewas 1-2 kepada Kuching City di Stadium Negeri, Kuching sebentar tadi.
Pada aksi tersebut, skuad Kuching City yang dikendalikan oleh Irfan Bakti Abu Salim dilihat lebih menguasai perlawanan pada awal saingan untuk memberikan kesukaran buat The Red Warriors.
Momentum tersebut digunakan sepenuhnya apabila pasukan tuan rumah meraih gol pembukaan hasil ledakan Abu Kamara pada minit ke-26 menerusi sepakan sudut yang diambil oleh Alif Hassan.
Namun, kegembiraan Kuching City tidak bertahan lama selepas Kelantan menyamakan kedudukan menerusi tandukan kapten pasukan, Yusri Yuhasmadi berselang enam minit kemudian.
Bersambung pada babak kedua, pasukan pelawat berusaha untuk menambah jaringan tetapi percubaan yang dilakukan oleh pemain import, Kervens Belfort dan Nataniel Siringoringo gagal menepati sasaran.
Tuah ternyata memihak pasukan Kuching City yang meraih gol kemenangan hasil gerakan solo menarik yang dilakukan oleh Shafizi Iqmal pada minit ke-66 dengan kedudukan 2-1 kekal sehingga tamat perlawanan.

Keputusan tersebut bagaimanapun tidak mejejaskan status Kelantan FC selaku pendahulu Liga Premier musim ini dengan sembilan mata selepas mengharungi empat perlawanan. – KOSMO! ONLINE.


Youtuber, rakan disambung reman lima hari lagi
Oleh NOOR HASLIZA NUSI

11 April 2022, 10:14 pm
GEORGE TOWN – Empat lelaki termasuk seorang Youtuber terkenal disambung reman lima hari sehingga Jumaat ini bagi membantu siasatan kes kematian seorang wanita yang dipercayai maut akibat dipukul teman lelakinya dua minggu lalu.
Perintah tahanan reman ke atas suspek berusia 23 hingga 28 tahun itu dilakukan di Mahkamah Majistret di sini.
Ketua Polis Daerah Barat Daya, Superintendan Kamarul Rizal Jenal berkata, siasatan lanjut perlu dijalankan bagi mengenal pasti punca sebenar kematian wanita berusia 20 tahun itu.
“Siasatan lanjut akan dilakukan ke atas keempat-empat suspek terdiri seorang teman lelaki mangsa bersama tiga lagi rakan suspek mengikut Seksyen 302 Kanun Keseksaan iaitu bunuh.
“Siasatan juga akan melibatkan pelbagai aspek termasuk motif cemburu pasangan terbabit,” katanya ketika dihubungi hari ini.
Kosmo! baru-baru ini melaporkan penahanan seorang pemuda yang juga teman lelaki mangsa yang maut ketika menerima rawatan di hospital Pulau Pinang 2 April lalu.

Kejadian berlaku ketika mangsa dan teman lelaki berusia 23 tahun itu dikatakan berada di kediaman milik Youtuber berkenaan di Teluk Kumbar di sini.
Mayat mangsa mempunyai kesan lebam lama dan baharu pada badan serta kepala dipercayai akibat dipukul menggunakan kekerasan atau objek tumpul. – KOSMO! ONLINE.


[VIDEO]Pemandu van sekolah tersepit langgar penghadang jalan
Oleh NOR AZIAH MAT NOH

11 April 2022, 6:18 pm
KUALA LUMPUR – Seorang pemandu van sekolah tersepit apabila van yang dipandu membawa empat orang kanak-kanak terbabas sebelum melanggar penghadang jalan di Jalan Pantai Dalam, di sini petang tadi.
Jurucakap Pusat Gerakan Operasi Bomba Kuala Lumpur dalam satu kenyataan berkata, pihaknya menerima panggilan kecemasan berhubung kejadian pada pukul 1.24 petang.
Menurutnya, seramai sembilan anggota dari Balai Bomba dan Penyelamat (BBP) Pantai dikejarkan ke lokasi kejadian bersama sebuah jentera.
“Setibanya di lokasi, pasukan bomba mendapati sebuah van sekolah terlibat dalam kemalangan akibat terbabas sebelum melanggar penghadang jalan raya.
“Kemalangan itu menyebabkan seorang warga emas berusia 62 tahun yang merupakan pemandu van sekolah tersepit dibahagian tempat duduk pemandu manakala seorang budak berusia 7 tahun mengalami kecederaan kepala,” ujarnya.
Susulan itu, pasukan bomba bertindak menggunakan peralatan khas dan berjaya mengeluarkan pemandu van sekolah tersebut.

Kesemua mangsa yang cedera telah dihantar ke Pusat Perubatan Universiti Malaya (PPUM) bagi mendapatkan rawatan selanjutnya. – KOSMO! ONLINE.


Kanak-kanak didakwa diculik jembalang
Oleh KOSMO!

11 April 2022, 9:30 pm
CORRIENTES, ARGENTINA – Seorang kanak-kanak di Argentina didakwa diculik oleh makhluk halus jembalang  yang kemudian menghanyutkannya di sebuah lagun sebelum diselamatkan oleh anjing peliharaan mangsa, lapor akhbar Daily Star semalam.
Dalam kejadian  pada 6 April lalu, kanak-kanak dikenali sebagai  Sebastian itu  dikatakan diculik oleh makhluk yang terkenal dalam cerita dongeng tempatan dan  digelar Pombero.
Ia dikatakan bersaiz pendek, berbulu dan kuat. Makhluk itu juga jarang ditemui kerana boleh menjadi halimunan.
Menurut ibu Sebastian, Mariela Escalante, dia dan jiran-jirannya yang mencari kanak-kanak itu yakin bahawa Pembero telah melarikan anaknya.
“Ini bukan kali pertama kanak-kanak lelaki hilang dan ditemui jauh dari rumah,” katanya.
Menurut laporan media tempatan, Sebastian diselamatkan oleh anjing peliharaannya, yang menyalak untuk menarik perhatian penduduk berdekatan.

Haiwan itu dikatakan menarik jubah kostum adiwira Captain America milik kanak-kanak itu yang dipakainya ketika kejadian.
Seorang wanita kemudiannya menyedari bunyi salakan anjing itu, lantas berjaya mengenal pasti lokasi Sebastian sebelum menyelamatkannya daripada lemas.
Laporan bagaimanapun tidak menyatakan sama ada laporan polis telah dibuat berhubung kejadian itu. – AGENSI


Askar Rusia rogol bayi ditahan
Oleh KOSMO!

11 April 2022, 9:00 pm
MOSCOW – Seorang askar Rusia dilaporkan ditahan oleh pihak berkuasa negara itu selepas sebuah klip video yang memaparkan tindakannya memperkosa seorang bayi tersebar di media sosial, lapor akhbar The Sun semalam.
Alexei Bychkov, 24, dikatakan merakam tindakan kejinya itu sebelum menghantar video tersebut kepada rakan-rakan sepasukannya.
Dia ditahan di Rusia Sabtu lalu selepas video tersebut tersebar di media sosial sepanjang hujung minggu lalu.
Dalam rakaman tersebut, Bychkov dilaporkan berkata bahawa dia sedang merakam sebuah ‘video ganas’ sebelum memperkosa bayi berkenaan.
Lokasi dan masa rakaman itu dibuat bagaimanapun tidak diketahui.
Lelaki itu juga dikatakan berkongsikan beberapa video lain dengan rakan-rakan dan pasukannya yang memaparkan kejadian penderaan kanak-kanak. – AGENSI


Nestle, UPM anjur program pemakanan masyarakat
Oleh MUHAMMAD IKHWAN IDERIS

11 April 2022, 9:34 pm
SERDANG – Nestle Malaysia dan Universiti Putra Malaysia (UPM) hari ini menandatangani memorandum perjanjian bagi melaksanakan Program Duta PUTRA Pemakanan Komuniti (PUTRACNAP) bagi menggalakkan amalan gaya hidup sihat.
Program yang dijalankan selama setahun itu menyasarkan untuk memperkasa 100 orang ibu pelajar sekolah rendah dalam kalangan penduduk Projek Perumahan Rakyat (PPR) terpilih di Lembah Klang untuk menjadi Duta Pemakanan.
Peserta akan mengikuti bengkel Train-the-Trainer yang membekalkan mereka dengan ilmu dan kemahiran berkaitan pemakanan sihat, aktiviti fizikal dan pertanian bandar untuk memperkasa masyarakat sekeliling terhadap kehidupan lebih lestari.
Pengarah Eksekutif Hal Ehwal Korporat Kumpulan Nestle Malaysia, Datuk Adnan Pawanteh berkata, pihaknya percaya makanan memainkan peranan penting dalam membentuk komuniti yang lebih bahagia dan sihat.
“Berbekalkan kesedaran bahawa rakyat Malaysia menghadapi masalah tumbesaran terbantut dan obesiti akibat malnutrisi selain kekurangan mikronutrien dalam kalangan kanak-kanak serta dewasa, kami berhasrat menangani isu ini menerusi kerjasama UPM.
“Hidangan sihat dan kaya dengan nutrien tidak semestinya berharga lebih mahal, para ibu mampu memainkan peranan membekalkan nutrisi mencukupi kepada keluarga sekiranya dibekalkan ilmu serta kemahiran untuk memilih makanan yang tepat dan bersesuaian,” katanya pada majlis yang diadakan di sini.

Sementara itu, Timbalan Naib Canselor Hal Ehwal Pelajar dan Alumni UPM, Prof. Dr. Arifin Abdu berkata, projek rintis itu bakal melibatkan empat PPR yang telah pun memiliki kebun komuniti untuk sekurang-kurangnya dalam tempoh dua tahun.
“Para penyelidik kami akan mengumpulkan data diperlukan dan sasaran kami ialah supaya projek ini dapat diperluaskan ke PPR lain di seluruh negara,” katanya. – KOSMO! ONLINE


Tunggang motosikal guna kaki, tangan main telefon
Oleh KOSMO!

11 April 2022, 7:30 pm
JAKARTA – Sebuah klip video mendapat perhatian netizen Indonesia kerana memaparkan senario seorang pelajar lelaki menunggang  motosikal menggunakan kakinya sambil kedua-dua tangan leka bermain telefon bimbit, lapor laman berita Suara.com.
Video yang dirakam oleh seorang pengguna jalan raya di wilayah Jawa Tengah itu dimuat naik dalam akaun Instagram bernama @andreli_48.
Menerusi video tersebut, seorang pelajar lelaki yang masih memakai seragam sekolah dilihat menunggang sebuah motosikal berwarna merah.
Kedua-dua tangannya memegang telefon bimbit untuk bermain permainan video, manakala dua kakinya diletakkan pada hendal untuk mengawal motosikal.
Ketika di simpang jalan, pelajar lelaki tersebut membelok ke kiri sambil mendepakan tangannya sebelum terus bermain permainan video.
Perakam tersebut kelihatan panik dan memberitahu bahawa dia perlu membelok, namun pelajar itu kelihatan santai sahaja.

Video itu mendapat perhatian netizen di ruangan komen.
“Bahaya bukan kepada dirinya sahaja, bahkan orang lain,’’ tulis seorang netizen.
“Tidak boleh ditiru kawan-kawan, sangat berbahaya bagi pengguna jalan raya yang lain,’’ komen netizen lain. – Agensi


Banduan kedua berjaya ditangkap polis
Oleh NOR AINNA HAMZAH

11 April 2022, 6:44 pm
JELEBU – Seorang lagi banduan yang melarikan diri dari Penjara Jelebu, di sini, semalam berjaya ditangkap polis ketika memecah masuk rumah penduduk bagi mencuri kunci kenderaan di Kampung Petasih Tengah, Pertang pada pukul 5.15 pagi tadi.
Ketua Polis Daerah Jelebu, Deputi Superintenden Maslan Udin berkata, tangkapan kedua itu melibatkan banduan bernama Mohd. Zairizan Zainal, 42, menjadikan keseluruhan banduan yang berjaya ditangkap seramai dua orang.
Menurutnya, lelaki yang ditangkap itu merupakan banduan tahanan reman yang masih dalam proses perbicaraan bagi kesalahan di bawah Seksyen 302 Kanun Keseksaan.
“Tangkapan kedua ini, dia telah masuk ke rumah orang kampung dan mengambil kunci kereta dan cuba keluar dengan kenderaan tersebut namun berjaya dihalang. Polis dengan bantuan orang kampung berjaya menangkap lelaki tersebut,” katanya sempena Sidang Media di Ibu Pejabat Polis Daerah (IPD) Jelebu, di sini, hari ini.
Maslan berkata, hasil siasatan awal pihak polis mendapati kejadian berlaku kira-kira pukul 6 pagi di Blok Muhasabah 2, Penjara Jelebu yang mana kesemua banduan reman tersebut ditempatkan.
Menurutnya, mereka dipercayai melarikan diri melalui lubang siling dan keluar ke ruang penyelenggaraan dan terus ke pagar belakang blok tersebut yang disyaki telah dipotong.

“Pihak polis mengesyaki mereka menggunakan alat pemotong besi untuk meloloskan diri daripada pintu belakang menuju kawasan semak di penjara tersebut,” katanya.
Jelas Maslan, pihak polis kini terus menjalankan operasi mengesan dan menangkap baki banduan yang masih bebas dengan tumpuan pencarian di kawasan Pertang.
“Lima lagi yang masih bebas dikenali sebagai Muhammad Syafiq Rohmat, 32; Shazuan Md Sharif, 32; Mazlan Samah, 39; Mohamad Aminuddin Khan Mohd. Yusof, 28; dan seorang warganegara Indonesia dikenali sebagai, Zainuddin, 62.
“Pihak polis juga mendirikan empat sekatan jalan raya di kawasan pentadbiran IPD Jelebu dan tiga sekatan jalan raya di sempadan daerah Jelebu iaitu Nilai, Kuala Pilah dan Jempol.
“Operasi mengesan dan menangkap banduan terbabit juga mendapat bantuan Unit Anjing Pengesan (K9) dari Ibu pejabat Polis Kontinjen (IPK) Negeri Sembilan dan Penjara Jelebu.
Tambah beliau, tangkapan pertama dibenarkan tahanan reman oleh Mahkamah Majistret Bahau, Jempol selama empat hari bermula hari ini manakala permohonan reman untuk tangkapan kedua akan dijalankan esok di mahkamah yang sama.
Untuk rekod, tangkapan pertama melibatkan banduan bernama Sohaimi Khalid, 50, berjaya ditangkap semula di kawasan kebun sawit, Kongkoi di sini dalam jarak dua kilometer dari Penjara Jelebu pada pukul 7 petang semalam. – KOSMO! ONLINE